
Къадимий заманлардан башлап Керич ярымада- 
сынынь кьырымтатар койлеринде узун кьыш акъ- 
шамлары невбетнен бир эвге топланып эфсане, ри- 
вает, масал, эртегелер (сказания) диньлемек адет 
олып кельген. Бу ишни халкь яратыджылыгъыны 
теренден бильген, зенгин хатире саиби, чебер тил- 
ли масалджылар япа эдилер. Мен, шу сатырларнынъ 
муэллифи, бенденъиз Субхи Вапиев, балалыкъ 
чагъымда бойле акъшамларда чокъ иштирак эткен, 
чокъ масалджыларнынъ икяелерини динълеген эдим. 
Эр айтылгъан масал, эфсане, ривает мисли корюль- 
меген къыйметте инджилер эдилер. Амма олар 
сонъки девирде чокъ беляларгъа огърагъан несили- 
мизнен берабер ер юзюни терк этип башлады ве та- 
мамиле гъайып олып кете билелер. Аллаһ косьтер- 
месин, ойле олса медениетимизге, миллий асаба- 
лыгъымызгъа ойле бир дарбе знеджек ки, онынъ зия- 
ныны тасавур этмек биле кучь. Мен, хусусан, мына 
буны козьде тутып, достларымнынъ, сой-сопым- 
нынъ, торунларымнынъ къатий талапларына риа- 
ет этип, шу эльязманы башлагъан эдим. Эфсане, 
ривает, масал, эртегелерни насыл эшитсем, олар 
хатриме насыл синъип къалсалар, мен оларны шай 
да, тилини бозмай, кягъыткъа текмеге тырыш- 
тым. Манъа бу ишимде анам Фатьма ве бабалыгъ- 
ым Шайиб Менълядиевлер, омюр аркъадашым Фе- 
рузе ве къайнатам Джеппаров буюк ярдымда булун- 
дылар. Мен бу адамлардан гъает мемнюним. 


=. БиРринджи 

Къыш акъшамлары эрте тюшелер. Койлюлер, 
малларыны бакъып, аранларынынь къапыларыны 
къапата, пенджерелерини исе тобаннен тыкъаталар. 
Чюнки тышарыдаки къара къыш ачыкъкъан къаш- 
къыр тобы киби улый“. Кяде-кяде шакъал тайфасы- 
нынъ зиль тутувынен, сырттан рузгяр выйылдай. О 
шайтан-той киби къарны уюрип, эвнинъ къыбласы- 
на сачакънен берабер этип курьтюклей. Къар оба- 
лары узьре пенджере, къапыгъа ачылгъан ёллар 
джебедеки мудафаа ёлакъларыны - траншеяларны 
анъдыралар. Саба ачылгъан, киши боюнда траншея- 
лар гедже ичинде кене толып чыкъалар. Шай олса 
да, узун къыш акъшамларыны къыскъартмакъ ичюн, 
кой залиси кузьде топлагъан непакъасын сансар 
киби кемирип, озь къобасына комюлип ятмай: эвель- 
эзельден яшап кельген аньанени девам этип, не- 
вбетнен бир-бирининь эвине эгленмеге топланалар. 

Тышарыда аяз отуз дереджеге якъынласа да, бу- 
гунь адамлар топлангьан эвнинь собасы (печка) 
яхшы къыздырылгьан. Сабагьадже эв сувумасын 
деп, печь къорынынь устю сувлангъан комюр тозу- 
нен геджелик бастырылгъан. 

Ичкер одада ерге кийиз тёшельген. Ортада 
ешиль боялы, джез къадакълы курсю. Устюнде он 
эки чыракьлы шемиданлы** шарлампа яна. Ди- 
варгъа шертнен, пулнен ишленген дивар ястыкъла- 


ж = ЕА 
Улый - улумакъ (меселя, копек улый; русч. «воет»). 
ж 
Шемиданлы - чыракъ тюбюне къоюлгъан табакъ. 

ры тирельген. Кийиз устюнде тёгереклеп берхут 
миндерлер тешельгенлер. Койнинъ акъайлары ки- 
миси малдаш кьурып, кимиси юнден япылгьан 
къолтыкь ястыкъларгъа ясланып, миндер устюн- 
де ерлешкенлер. 

Оданынъ энъ теринде, аркъасыны дивар ястыкъ- 
къа тиреп, Эки аягъыны астына басып, намазгъа 
уюгъан киби эки шамарыны тизине къойып, кокю- 
сини джапкъан, сют киби бем-беяз сакъаллы Бек- 
мамбет къарт отура. Халкънынъ яваш-яваш ерлеш- 
кенини беклеп, эринлери устюнде чеберликнен 
къыркъылгъан беяз мыйыгьынынъ астындан муляй- 
им-муляйим кулюмсирей. 

Апайлар эшикке якъын соба огюнде, кийиз ус- 
тюнде ерлешип, кими чорап, кими шал орьмекте, 
кимиси исе юнь уюре. 

Балачыкълар эвнинъ къапыгъа къаршы узакъ ко- 
шесинде ерлешкенлер ве масал не вакъыт баш- 
лар экен деп, сабырсызлыкънен, сес чыкъарма- 
дан пыскъанлар. 

Алдын кельгенлернинъ кими бир къолуны ти- 
зине тиреп, дигер къолынен фильджанны агъы- 
зына кетирип тазе къаймакълы къавени кичкене 
ютумларнен назик-назик сора”. Кимиси къаве- 
сини чокътан ичип, алтын алемли фильджаныны 
тепсиге тёнтерген. Эв ичинде къавенинь къою 
къокъусы бувлана** 

Къонакьбайнынь апайы, сонгъы кельген кишиге 
фильджанны узатып, бир кенаргъа ерлешкен сонъ, 


"Сора - сормакъ, эммек (русч. «сосать, смаковать»). 
Бувлана - ис, къокъу чыкъара. 

топлангъанларнынъ энъ улькени -- акъсакъал Бек- 
мамбет кьарт, курсю устюнден аселет демет тю- 
тюнден ясап кьоюлгьан сигарлерден бирини ала 
да, яшларнынь бирине узатып, туташтырта. Кьарт, 
туташтырылгъан сигарны къолуна алып, ичтианен 
бир-эки соргьан сонь: 

- Сагьлыгьымда, башымда акъылым, юрегим- 
де рухым олгьанда, унутылмаздан бурун, эски за- 
манда, Къарадагь янындаки бир койде олып кеч- 
кен вакъиа-эфсанени бугунь сизге айтып берей- 
им, — дей. 

— Айт-айт, Бекмамбет акьам. Сенинь кечмиш- 
тен алынгьан икяелеринь чокь меракьлы ола. Са- 
бырсызлыкьнен беклеймиз, - дей сакьалына хына 
кьойгьан элли беш-алтмыш яшларындаки Аджи- 
мамбет акъай. 

— Сиз, бабай, масалыныызны айтаберинъиз. Биз 
исе сигарынъызны туташтырып, азирлеп тутармыз, 
— дей сабырсызлыкънен динълегенлерден бириси. 

Будакъ-будакъ тютюн ичинде къалгъан къарт: 

- Мен масал айтмайым! «Масал» дегенлери- 
ни де севмейим! Мен «эрте» айтам... - дей де 
сигарыны бир даа тартып, куллюкке къоя. - Динъ- 
ленъиз айсе... 

Эвнинъ ичинде тек собада туташмагъа тырыш- 
къан комюрнинъ «чырт-пырты» эшитиле. 


КЕМАЛ БАБАЙ ЧОКЪРАГЪЫ 


Опукли Борсеит аджыден эшиткениме коре, Ке- 
мал бабай дюньяда чокь яшагьан. Бутюн алемни 
айланып, ич бир вакъыт урьмет арамагъан, бай- 
лыкь да къыдырмагъан. Тек акъикъат арагъан, 

акъикъатны аятта буламагьан“ сонъ, онынъ эльден 
кеткенини сезип, мензилине еталмай кечинген. 

Джемаат ичинде кимсе онынъ кьач яшында эке- 
нин бильмей. Бельким юз, бельким эки юз яштыр!.. 
О кьадар чокь яшагъан ки, койнинъ бутюн залиси 
онъа тувгьан киби олып къалгьан. Сют киби бем- 
беяз сакъалы кенъ кокюсини джапкъан**, кьади- 
мий деде олса да, озюнинъ тендюрюстлигинен, ич 
кимден ярдым сорамай, озь азбарынынъ ишинен 
кунь бою догюнген. Вакъытларнен онынъ койде бар- 
лыгъыны да, ёкълыгъыны да эслемеселер де, ко- 
рюнмеген бир йип оны койлюлернен багълап тур- 
гъан. Тек эрте баарь кунеши алтын шавлесини Къа- 
радагьнынъ тёпесине сачкъанда, дагъ ёлунен яваш- 
яваш юкъарыгъа тырмашкъан къартны корип, халкъ 
онынъ сагъ-селямет олгъаныны биле. Эеджаннен: 

— Бакъынъыз! Кемал баба дагъгъа кете, — деп 
къувангъан койнинъ къарты-яшы. 

Кемал бабай адетинен къарлар ирип, баарь кель- 
генде, ер бувлангъан, биринджи чечеклер баарь 
къокъусынен этрафны толдургъанда, ерни тешип 
акъкъан дагъ чокърагъында элини-бетини ювып аб- 
дест алмакъ, чайкъанмакъ ниетинде дагъгъа коте- 
риле эди. Дагъ чечеклерининъ тендюрюстлик сач- 
къан мис къокъусы оны къаршылап ала эди. Хош 
къокъулы серин ельчик муляйим-муляйим джиль- 
веленип, этрафтаки чечеклерни, ешиль макъатнен 
тёшельген топракъны, къартнынъ къамберли кокю- 
сини, сакъалнен къаплы юзюни сыйпай эди. Сагъ- 
лыкъ-селяметлигини, рухуны котерип, виджданы- 


ж 
Буламагъан - эльдс этип оламагъан, тапамагъан (русч. 
«не достиг, не мог достичь цели»). 
жж 
Джапкъан - орьткен, устіони япкъан, къапаткъан. 

ны келеджекке ишанчнен толдура эди. «Яшамакъ 
не кьадар яхшы шей! Яшагьан сайтын яшайджагъ- 
ынъ келе! Факъат бу аджайип дюньяда адамгъа 
бир акъикъат етишмей», — деп ойлана къарт. Озю 
ичюн дегилы.. Халкъ ичюн азаплана эди. 

Кемал бабай бутюн дуйгъуларына динъленип 
бакьа, бутюн омюрини козь огюнден кечире. Халкь 
эшкъына япкъан ишлерине фият кесе. Хаяллар ел- 
ларында озюни арап, «Халкъ ичюн даа не къадар 
яхшылыкъ япмакъ мумкюн эди!» — деп языкъсына. 

Къартайгъан-къавшайгъан къартнынъ аякълары 
зар-зорнен юре, таякъ туткъан къоллары къалтырай. 

Оны акъикъат ичюн докъуз ильден къувгъанлар. 
Чюнки о заманлар догъру сёз сёйлегенни, акъикъат 
ичюн курешкенни докъуз дерья кечирип къува экен- 
лер. «Догърусын айтсанъ - достунъа ярамазсынъ!» 
— дегенлер къартлар. Кемал бабайнынъ омюри ко- 
пюрген дагъ озени киби сурьатнен акътарылып акъ- 
къан. Къартлыгъы исе Къарадагь тюбюндеки фу- 
къаре бир койчикте кечкен. О койчикте акъикъий 
тынчлыкъ къонагъын таба. Молладан зияде Къуран- 
ны бильген, сунна-шариатны тебриклемеге биль- 
ген, арап китапларыны анълагъан. 

Мекке-Мединеге, Стамбул-Багъдаткъа баргъан 
окъумыш адамгъа акъылдане-улема киши дейлер о 
заман. О замандаки кой акъыллы кишиге мухтадж ол- 
гъан. Кемал бабай да шундай улема кишилерден ол- 
гъан. «Чокъ яшагъандан сорама, чокъ корьгенден сора», 
— дегенлер. Кемал бабай эм окъугъан, эм чокъ корь- 
ген, эм де чокъ яшагъан. Пек буюк омюр теджрибеси- 
не наиль олгъан. Койлюлерге озь акъылынен ярдым 
косьтерип, урьмет къазангъан. Чин юрекли къартны 
эр кес озь къартбабасы киби севген-сайгъан! 

Къарадагь тюбюндеки койчикте чокь яшай, чокь 
баарь коре. Балалыкьтан эр баарь дагъгьа чыкъып, 
чокъракъкъа баргъан. Чайкъанып абдест алгъан сонъ, 
омюр киби бир къарт эмен терегине бир кертик ён- 
гъан. «Ер юзюнде не къадар яшагъанымны, не къадар 
акъикъатны беклегенимни сайып бакъарым», — дей 
экен о. «Намуслы, догъру ёлнен юрьген, элял отьмек 
ашагъан адам акъикъат саибидир. О адам эр вакъыт, 
эр кестен акъикъатны кутьмек керек!» — деп тюшюне 
Кемал бабай дагъдан энип, койге къайтаркен. Акъшам 
дагънынъ багърыны япып, кунь ярыгъы артындан дагъ 
этегине тюшкенде, къарт та яваш-яваш, кунь талда- 
сынен берабер дагъдан ашагъа тюше экен. 

Аджайип шей! Дагъ чокърагъннда чайкъанып 
къайткъан Кемал бабай баягъы яшарып, тазер- 
ген киби тендюрюст корюне. Шай этип йыллар 
оте. Эмен терегинде кертиклер эп арта, тап те- 
рек пытакъларына ете. Юрекни джоштурып, 
ишанч догъургъан куньлер де ола. Ойле вакъыт- 
та Кемал бабай, акъикъат якъынланды беллеп 
къувана. Юрекни сызлаткъан, виджданны аздыр - 
гъан зуурлы йыллар да олалар. О йылларнынъ 
биринде ич корюльмеген къургьакълькъ ола: ку- 
неш джеэннем атеши киби къыздырып, бутюн 
осюмликлерни якъа, къаврата. Яз чиллесининъ 
къайнагъан сыджагъында чокъракълар, озенчик- 
лер, тыйнакълар, авутлар къуруйлар. Атешнинъ 
алеви киби ава нефес алдырмай. Койлюлер шаш- 
къанындан не япаджакъларыны бильмейлер. 

— Не олур экен алымыз? - деп Кемал бабайдан 
имдат сорайлар. 

— Янъы ай догъгъан сонъ пек кучьлю ягъмур 
ягъар, ташкъын олур, халкъкъа пек буюк зарар, 
беля кетирир, — дей къарт. 

Халкьнынъ кими инана, кими инанмай. Инан- 
гьаны келеджек белягьа азырлыкь коре. Инанма- 
гьаны не япсын? Беклей. Лякин, куню келип, бу- 
лутсыз кокнинь устюнде чалкъа яткьан, кумюш киби 
йылтырагъан айны корип, ягьмурлы айгъа ич ошат- 
майлар. Инанмагьанлар исе «Кемал бабай - ма- 
сал фалджы», дейлер. Лякин кокни геджеден къап- 
лап чыкькъан къара булут йылдызлар ярыгьыны 
сёндюре, айны хырсызлай. Этрафны телюкели къа- 
ранлыкь баса. Бирден дешетли йылдырым ялты- 
рай. «Наджакъай къамчысын патлата», дейлер бу 
сойына. Дагьлар устюнде кок ярылгъан киби ола. 
Афатын учурып, шатырды-гудюрдинен ерге авда- 
рыла. Дерсинь, биньлернен агьач арабасыны дагъ 
тепесинден ашагъы тыгьырткъанлар. Тюрлю кийик 
сеслернен увулдап, булут ерге авдарылгъан киби 
ола, корюнмеген сазагъан ерге саркъа. Челеклеп 
къуюлгъан ягъмурны дев къуветли рузгяр уюрип ке- 
тирип диварларгъа, тереклерге, эвлерге, къаялар- 
гъа шыпыра. Асырларнен бель букмей оськен узун 
бойлу сельбилер ялваргъан киби гъырчылдай, сал- 
ланалар. Сонъра, бу ахретке даяналмай, топ пат- 
лагъан киби «Па-ат!» этип патлайлар. Парча-пар- 
чаланып сельнен акъып кетелер. Фуртуналы руз- 
гяр бинъ башлы аждерха киби тереклер, япракъ- 
лар, пытакълар арасындан ысылдап” алемни тит- 
рете. Де анда, де мында инсан-айваннынъ юрекни 
йырты-джы айкъырувлары эшитиле. Эр махлюкъ 
имдат истеп, Танърыны ярдымгъа чагъыра. Шаш - 
къан-шашмалагъан халкъ кимге ялвараджагъыны 
бильмей. Инанмагъанлар: «Кемал бабай догърусы - 


ж З ы: 
Ысылдаи - ссскс ошатув. мсссля, йылан ысылдай, сув 
ысылдай, янгьан япракъ-пытакълар ысылдайлар. 

ны айткъан экен! Башымызгъа буюк фаджиа кель- 
ди!» — дие агълайлар. 

Буюк афатнен къопкъан фуртуналы ягъмур дагъ- 
дан аша, къутургъан сель олып койге акътарыла. То- 
беликлерге къачып къуртулгъанларны акъыллы экен- 
лер, дейлер сонъундан. Сель къуртулып оламагъан- 
ларны, тавукъларны, къойларны, атта ат-туварлар- 
ны да денъизге алып къача. Кимнинъдир эви йы- 
къыла, бала-чагъалары акъып кетелер. Шу вакъыт- 
та Вели бай къызыны джойгъан дейлер. «Эгер къы- 
зым тапылса, мудждесине джарлылардан тутып ал- 
гъан эв-шейлерини, мал-мулькюни, багъ-багъчасы- 
ны, таш-топрагъыны бутюнлей къайтарып беририм!» 
— деп, ант-емин этип агълай бай. Эбет, шакъа шей - 
ми? Халкънынъ гунясына къалмакъ?! 

Ич бир кере Аллаһ адыны акъылына кетирме - 
генлер де Танъриге ялваралар. Чюнки афатлы фа- 
джианен, табиатнынъ къудретинен курешмеге ич 
ким озь къуветине инанмай. «Сувгъа баткъан — чёп- 
ке япышыр» дейлер, шай да ола. «Не айтар экен 
Кемал бабай?» – деп эр кес къарттан акъыл бек- 
лей. О исе, арап китабыны окъугъаны киби, адам- 
ларнынъ фикрини, тюшюнджесини, истегини козь- 
леринден окъуй. Элинден кельген ярдымны аямай, 
эв огюне чыкъа да, булутларнен къаплангъан Къа- 
радагъгъа бакъа, динълене. Юкъарыдан – дагълар 
тобесинден кельген къуванчлы сесни эшите. Халкъ 
та динълене амма, ич бир шей эшитмей. 

Сабасына Кемал бабай бакъкъан тарафтан ку- 
нешнинъ алтын шавлеси ялтырап, къурткъачъкъ“ 
джайыла. Фуртуналы рузгяр болдургъан аждерха 
киби яваш-яваш толасый, тынчлана, ниает токътай. 


Ей 
Къурткъачыкъ - кок къушагъы (русч. «радуга»). 

Адамлар озь-озюне келелер. Чокъ киши гьайып ола. 
Догьмушлары ташкъа-тавгъа урунып агьлайлар. Сагъ 
къалгьанларны алгьышлап, дуалар этелер. 

«Кими джан дердинде, кими исе мал дердинде» 
дегени киби, гьайып олгьанларнынъ топрагъына, эв 
шейлерине талашалар. «Бирисининь сакъалы яна, 
дигери сигарыны туташтыра» дейлер бунъа адетен“. 

Кемал бабай халкъкъа бакъып, акъикъатнынъ 
кене кьачкьаныны дуя ве инсафсызларны козьлеп, 
тазирлей. Коктобе мырзасы исе эр кестен зияде 
факьырларны талагьан экен. Топракъларыны, эв 
шейлерини алгъан. Джанларыны агъырткъан-ахрет- 
леген. Шунынъ ичюн де къарт эр кестен зияде мыр- 
заны козьлеп тазирлей. Койлюлерге: «Мырзанен 
кьонушманьыз. Янына биле барманъыз. Къаргъа- 
нен къонушкъаннынъ чокючи пис олур!» — дей. 
Яшырын баргъанларгъа дарылып, джамиде селям- 
ларыны алмай. 

Мырза исе бунъа пек гьадаплана, не япаджа-гьы- 
ны бильмей. Чокь ойлана. «Бойле яшав олмаз, бир 
шей япмакь керек» деп, бир куню сандыкьтан бир 
кисе пара чыкъара да, геджеси, яшынып-пысып Ке- 
мал бабайгьа келе. «Мына санъа бир кисе алтын, - 
дей. - Буны ал да мени маскъара этме. Ахретлеме. 
Халкъкьа айт, манъа таби олсунлар. Мени макъта!» 
— дей. Дей амма, Кемал бабай алтынны алмай. 

- Кет, налет! Насыл кельдинь, шай да кет! - 
деп, аркъасыны чевире. - Ёкъ ол. Мен яшлыгьым- 
да алтынгьа сатылмадым, эй пезевенк! — дей. - 
Энди сатьладжагънммь"?! 

Лякин мырза къартнынъ огюне йыкьылып, Танъ- 
риге ялваргьан киби ялвара: 


ж ки | е: 
Адстен - адеги узьрс. адстинджс (русч. «обычно»). 

- Тезден ольгениньде койнинъ ортасындаки 
мейданда эйкелиньни яптырарым, мезарынъны 
дюрбелеп, сарыкълы башташ кьойдырарым! Имам- 
ларгъа пара берип: «Кемал бабай азиз!» — деп на- 
мынъны чыкъарттырырым. Эр истегинъни япарым, 
тек мени макъта. Халкъ сенинъ агьызынъдан эшит- 
син. Мен акькьымда яхшы сезлер айт! — деп ялва- 
ра мырза. 

Кемал бабай мырзанынь ярамазлыгьыны пек 
яхшы аньлай. Аркьасыны чевирген алда, мырзаны 
диньлемей. «Кет, ёкъ ол!» - дей кене. Къартнынъ 
итиразына ачувлангьан мырза, йылан тишлеген 
адамгьа беньзеп, кьарткьа атыла, оны урып баш- 
лай. «Истегениньни япарым!» де! Аксине ольдюри- 
рим!» — деп токьтамадан ура. 

- Ольдюр! - дей хырылдап Кемал бабай. - Гу- 
нянъ бойнунъа! 

Афта бою эвинден чыкъмагъан къартны ёкълап 
кельген кьомшулары Кемал бабайнынъ олюм алын- 
да яткъаныны корелер. Лякин о не олып кечкенини 
кимсеге айтмай. Мырзаны козьлеп айыпламагъа 
аджет къалмагъанын яхшы биле. Ачувланып, ачу- 
выны туталмагъан киши озюнинъ рухий зайыфлы- 
гьыны, такъатсызлыгъыны тасдикълай. Шу гедже - 
си мырза да тёшекке тюшкени ве бир даа турмаз 
алда олгъаны да эшитиле. 

- Кемал бабай, бир шейлер керекми? - деп со- 
райлар адамлар. 

— Эндиги манъа ич бир шей керекмей. Мен ёл- 
джум! Сиз сагъ олунъыз! — дей къарт козьлерини 
зорнен ачып. 

— Кечинменъизден эвель васиет этинъиз, сизни 
не ерге дефн этейик? 

— Таягьым тюшкен ерге, - деп джеваплана къарт. 
«Къарт шашыргъан, гьалиба, сандыракълай», деп 
тюшюнелер койлюлер. 

Сонъра Кемал баба яшларнынъ ярдымынен 
аякъкъа къалкъа. Таягьыны алып, яваш-яваш бо- 
сагьадан атлап чыкъа. Сонгьы кьуветини топлап, 
тазе авада терен нефес ала да, сырлы таягьыны 
юкъарыгъа ата. Салланып, озюни туталмадан, 
йыкъыла. Шу ерде сонъки нефесини чыкъарып, 
джан бере... 

Таякь исе, юксекке котерилип, Къарадагъгъа 
учып кете. Таякьнынь артындан чапкъан йигитлер 
оны чокьракь башында тапалар. Шу ерчикте де 
кьартны дефн этелер. Дженазесини кьылып, мев- 
таны джыйгъанда, теректе кертиклерни корип, са- 
ялар. Докьсан докьуз дане экен. «Кемал бабай би- 
зим коюмизде юз йыл яшагъан!» - деп юзюнджи 
кертикни де енып къоялар... 

Арадан чокь йыллар оте. Яхшы вакьытлар да 
келе. Уфукь аллана. Дагьлар ешере. Яралар саву- 
ла. Яйляларда маллар семире. Койлюлер яйлалар- 
дан эвлерине къайтмадан малларыны бакъалар. Шу 
вакъытга чобанлар Кемал бабайнынъ мезары ус- 
тюнде ешиль от янгьаныны корелер. Моллалар бу 
лафны эшитип, мезаргьа сокьталарны ёллайлар. 
Лафны тешкерелер. Мезаргьа барып кельген 
сокъталар: «Лаф догъру», деп тасдикълайлар. 

- Кемал бабай догърудан да «азиз» зкен! - дей- 
лер руханийлер. Азизнинъ яткъан мезары янын- 
дан акъкъан буллюр чокъракъкьа «Кемал бабай 
чокьрагьы» адыны берелер. Азиз чокьракьтан эр 
кес муджизе беклей. 

Отуз, Къоз ве Къапысхордан хасталар келип, 

чокъракъта чайкъанып савулалар. Буны эшитип бир 
Къырым дегиль, мемлекетнинъ бутюн кошелерин- 
ден дердине дерман арап, хасталар келелер. Шим- 
ди де келелер. Ким де темиз юрекнен кельсе, онъа 
«Кемал бабай чокърагъы» илле ярдым эте... 

- Диннинь ярысы да инсаптыр, акъайлар. Кеч 
олды, энди кьайтайыкы! - деди Бекмамбет деде 
еринден кьалкьаркен. 

- Сагъ ол, Бекмамбет акьам! Алла мурадынь- 
ны берсин! Збет, кеч олды, - деп, эр кес истер- 
истемеден еринден турды, кетмеге азырланып 
башлады. 


е Ке рУ К т ДЕ 

иг: “ ан аи ща уа 
ты. АТН сді 9, 

Оджакьта эндиги пишкен асыл кьавенинь 
кьокьусы будакьлай”. Бекмамбет кьарт кьавенинь 
кьокьусына кейфленип, кокюсини джапкьан бем- 
беяз сакьалыны сыйпай. О къаймакъсыз къара къа- 
ве севе. Бир фильджандан зияде ичмей. Лякин си- 
гарны бирини ташлап, бирини савура. Шунынъ ичюн 
де койлюлер онынъ ичеджек сигарларыны эвель- 
ден ясап, азырлап къоялар. Адетиндже къарт, си- 
гарын лезетини къарагъан киби бир-эки тартып 
тамшангъан сонъ, икяесини башлар эди. 

Обирси куню киби, эр кес ерли-ерине ерле- 
шип, къавелер ичильген сонъ, сигар ичкенлер 
бирер сигар якътылар. Балалар сабырсызлыкънен 
масалны беклей эдилер. Ниает Бекмамбет къарт 
сигарыны куллюкке басты да, тамагъыны къырып, 
шай деп башлады: 

- Мен эртелеримни опукли Борсеит аджыдан 
огрендим. Терен бильгили, чокъ юрьген, зеккий 
акъыллы киши эди. Чокъ татлы-аэнкли сеси де бар 
эди. Чокъ масалларны чынъларнен багълай ве шу 
чынъларны эски макъамларнен чынълап, айтар 
эди. Мен оны озюмнинъ оджам деп таныйым. Бу 
айткъан ривает-эртелеримни де онынъ айдын 
хатырасына эдие эйлейим. Бугунь сизге Отуз 
коюнде олып кечкен бир вакъианы айтайым. 

- Сагь ол, Бекмамбет акьам, сагьлыгьыньда 
бильгенлериньни бизлерге айтып кьалсань, эшит- 

_кенлеримизни биз де торунларымызгъа айтармыз. 


`Будакълай - джайрай, къокъусы даркъала (русч. «распрост- 
__эаняется»). 

Бильгенлеримизни сиз киби мирас этил кьалды- 
рармыз. Чюнки бойле этип халкь вариетини сакь- 
ламасакь, о бизнен берабер олюр кетер, - дей эр- 
тени пек севген Аджимамбет акьай. 

- Я-а!.. О айткьанынь догъру. Лякин Муртаза киби 
эртенен меракълангъан балалар да бар экен, ойле 
экеч*, мен эминим, бу якъында вариетимиз ольмез. 
Бизим эккен урлукъ гъыдалы ерде филис берир, ин- 
шалла! — деп, экинджи икяесини башлады къарт. 


КЪУРБАН-КЪАЯ 


Отуз коюне куньдогьуш тарафтан кельгенде, узакъ- 
тан Кьурбан-кьая бирден козьге ташлана. Дикькъат- 
нен бакьсанъыз, дев киби бир киши бир кьолунен кьа- 
янынь тобесинден, дигеринен патлагьындан тутып, 
ашагъа, дереге йыкъыладжагъыны ойланмай, чалт 
тырмашкъаныны сезерсинъиз. Мушкюль ойларгъа дал- 
гьан алда, о Эски Къырым тавларына янтайгъан. Бу 
киши ташкъа чевирильген чобан, дейлер ерлилер. Шай 
дейлер, амма догърумы, ёкъмы? Ким биле... 

«Отузда, Къурбан байрам куньлери къартлар 
Къурбан -къаягъа къарап, чобанны анъалар», де- 
ген эди урьметли аджы. Мен исе эшиткенимни 
сизге айтам. Эвель-эзель заманда чобанлар чокъ 
олгъанлар. Эр байнынъ сюрюв-сюрюв къойлары 
олгьан. Муслядиннинъ сюрювинден яхшы сюрюв 
якъын яйлаларда олмагьан. Чюнки Муслядиннинь 
чобаны Усеин адлы чобан экен. Шу орталыкъта 
Усеинден яхшы чобан ёкъ экен. О дагъда эр 
сокъакъны, эр чокъракъны, дагъ ичинде эр мей- 
данчыкъны биле экен. Не ерде яхшы отлакъ бар, 


қ ж аж 
’ Экеч - шай эксн (русч. «раз так, таким образом»). 

неерде якъын сув бар, сюрювни семиртмек ичюн 
не керек - эписини бильген истидатлы чобан экен. 

Муслядин чобанындан пек мемнюн олып, атта 
«къызымны санъа ясарым», деген эмиш. Эмне Мус- 
лядиннинъ екяне къызы экен. Бир къызынъ олгъан 
сонъ о ичюн не япмазсынъ!? Муслядин де Эмненинъ 
дегенини япкъан, амма Эмненинъ гонълюнде чокъ- 
тан башкъасы яшай экен. О Рефеджан деген йигит- 
ни севе экен. Рефеджан индже белли, сельби киби 
бойлу олгъаны ичюн онъа «Арыкъ Рефеджан» дей 
экенлер. Онынъ къолунда темелли зенааты олмадан, 
пек аэнкли сесинен тойдан-тойгъа юрип, озю уйдур- 
гъан чынълырны чынълап кечинген. Алланынъ къулу 
олгъаны ичюн Муслядин оны якъын кетирмей экен. 
Эмне кедайны ғизли севсе де, бу сырны чобан Усе- 
ин билип къала. Шундан сонъ о Рефеджангъа гъа- 
резлик сакълай. Бабасы исе: «Танърынынъ бир 
факъыр къулу олгъан кедайны башынъдан чыкъар. 
Озю халкънынъ узаткъанынен кечине. Сени о насыл 
кечиндиреджек? О санъа тенъ дегиль!» – дей. Амма 
дегенини къызына туттырамай. Усеинге берген сё- 
зюнден де къайтып, къызынынъ дегенини япамай... 

Куньлернинъ биринде къаза хаберини кетире- 
лер. «Рефеджан къаядан йыкъылып ольген», дей- 
лер. Бу къаза Къурбан байрамынынъ арфесинде 
ола. Усеин чобан исе, шорбаджысына къурбан 
чалмагъа яйлядан къой алып кельген экен. Яйля- 
дан тюшкен чобангъа Рефеджаннынъ къаядан 
йыкъылып ольгенини айталар. 

– Эр кишининъ баш язысы бар. «Баш язысыны козь 
корер!» – дей о бунъа. 

Бу сёзлер Муслядиннинъ юрегине пек ята. Азбар 
ичинден отип кетеяткъан Эмнени косьтерип, чобан- 
гъа ишмар эте. Чобан шорбаджысынынъ ишмарыны · 

анълап, Эмнеден сёз алмакъчюн къомшу кьартанай- 
ны онъа джавчы этип ёллай. Къартанай, Эмненен лаф 
эткен сонъ чобангъа: 

— Эмненинъ санъа селямы шу. Сен Рефеджан- 
нынъ йыкъылгъан къаясы тюбюнден тырмашып 
чыкъмакъ керексинъ. «Эгер огълан о кьаянынь то- 
бесине чыкъса, мен онынъ йигитлигини корерим 
ве онъа тиерим», деди къыз, — дей къартанай. 

— Яхшы, мен чыкъарым, — дей чобан. 

— Вазгеч, Усеин, кедайнынъ артындан даа сен 
де кетерсинь, — дей Муслядин бай, оны токъта - 
таджакъ олып. — Шай да бир илядж тапылыр. Къа- 
за-беля унутылсын да.... 

Усеин исе инатлыкънен: 

— Айсе Эмне адымны «къоркъакъ Усеин къой- 
сынмы?» — дей. Къойларнынъ огюнде эчки киби 
къаялар башларына тырмашып юрьген чобан Усе- 
иннинъ джаны агъыра, эльбет. 

— Эгер де къаягъа чыкъмагъа къоркъсам, озюм 
къаягъа чевирилейим! — деп ант-емин эте шу ерде. 

Байрам куню чобаннынъ къаягъа насыл тырмаш- 
къаныны бутюн кой джемааты сейир этип тура. 
Эмне де бу ерде булуна. 

Усеин къаянынъ тобесине еткенде, апансыздан 
бир балабан таш омрай. Къара тоз-думан котерип, 
о ашагъы фырлана. Яшлар, таш чобанны да учы- 
рып кетти беллеп, дере тюбюне чапалар. Лякин чо- 
банны тапамайлар. Эр кес чобанны эшильген таш- 
топракъ астында къалды беллей. 

Экинджи куню адамлар кунеш догъгъанынен кене 
къая янына баралар. Чобанны чокъ къыдыралар, 
амма тапалмайлар. Къаягъа тесадуфий назар таш- 
лагъан бир йигит, къая тобесине энди миндим де- 
генде ташкъа чевирилип, къатып къалгъан кишини 

коре. Шу вакъытта: «Усеин чобан ташкъа чевириль- 
ген! О Къурбан байрам куню озь-озюни севги эш- 
кьына, яр эшкъына кьурбан этти!» — дейлер. Шу- 
нынъ ичюн де адамлар сонъундан бу къаягъа Къур- 
бан-къая ады къоялар. 

Керчекми, яланмы, бильмейим, амма халкъ айт- 
кьан исе догьрудыр, эльбетте. 

«Рефеджан кедайнынъ рухы Усеин чобаннынъ 
инат рухыны ташкъа чевирди!» — дейлер кене адам- 
лар. «Кедайнынъ рухы о къадар иляи ола ки, онъа 
тиймек, оны акъаретлемек пек буюк гуняхдыр» да 
дейлер. Бу, эльбетте, догьру шейдир. Чюнки ке- 
дай, халкь вариетининь бинасыны сезь толасынен 
бирлеп-бирлеп, аятнынь та башындан къурып кель- 
ген кишилерден биридир!.. Шимдиги вакъытта да 
кедайлар сезь толасын даа яхшы джулялап, аля даа 
мимарлар къурмагьа тырышалар!» - деп, Бекмам- 
бет масалджы кьарт икяесини битирди. 

Халкь теэссуратларынен пайлашып бираз даа 
отургьанда, тышарыда яры гедже хоразы бакъыр- 
ды. Кьарт хоразнынь сесине яш хоразлар да кьо- 
шулдылар. 

Адамлар кийинишип, даркьала башладылар. 

АКЪШАМ 


. тт учюнджи 

Бугунь рузгяр зияде уфюре. Боран... Эм кьарлы 
боран! Ач кьашкьыр киби улуй. Котерильген кьар 
думанындан кьомшунынь пенджересинде янгьан 
чыракъ ышыгьы* биле корюнмей. Ай даа догъгъа- 
ны 6къ. Я догьса да корюнерми о?! 

«Бундай авада халкъ топланыр экенми аслы?» - 
деп къаарлене къонакъбай. Лякин о нафиле къасе- 
ветлене. Адамлар энди елдалар. Гонларынынь якъа- 
ларыны котерип, кьалпакьларынынъ устюнден баш- 
лыкъ бастырып кийгенлер. Мыйыкълары, сакъалла- 
ры къыравдан ап-акъ, къолларында «джаргъана-фе- 
нернен» бабалар огде кетелер. Оларнынъ артын- 
дан шалларгъа бурунгъан апайлар. Пальтосынынь 
устюнден белинедже анасынынъ шалына орангъан 
балалар. Олар къапыны ачып ичери киреркенлер, 
къонакъбайнынъ череси ачылып, кокюс кечирди. 

Сыджакъ эвнинъ ичи аман зый-чув олды. Тон- 
лар, пальтолар ташланды. Оджакъта, къокъусыны 
будакълатып, Емен къавеси къайнады. Эр сефер- 
ги киби сырасынен ерлешкен джемаат къавесини 
ичип, сигарларыны якъып башладылар. О якъ-бу 
якъ лафтан сонъ, Бекмамбет деде сют киби бем- 
беяз сакъалыны сыйпай-сыйпай, агъызына ба- 
къып тургъан халкъкъа: 

– Буакъшам сизге Къыркъ-Ор къалесинде олып 
кечкен вакъианы тариф этип берейим. Къана, динъ- 


ж 
Ышыгъы – ярыгъы, шулеси. 

ленъиз, - деп, шайна да кьулакьларыны салып тур- 
гъан джемаатнынъ дикъкъатыны озюне джельп этти. 
Апайлар ишлеген ишине комюлип, дюньяда 
ошек олгъаныны унутып, къоллары бир-бирини 
озаджакъ олып, чабикликнен ишлейлер. Козьле- 
ри пармакъларынынъ уджуна тигилип, сускъанлар. 
Оларнынъ селикъасы ишлериндеми, ёкъса айты- 
ладжакъ икяедеми, анълап оламазсынь... 


КЪЫРКЪ-ОРЛЫ ДЖЕМИЛЕ 


Кечмишнинъ дер вакътында, Къыркъ-Ор къале- 
синде бир хан яшагьан. Бу хангьа тек «хан» деп 
кечмек пек аз! Чюнки ханлар чокъ олгьанлар. Бу- 
нысы исе энь деликъанлы сойларындан экен. 
Янында бейлер титрегенлер. Колеткесинден биле 
кьоркькьанлар. Бутюн халкънынъ талийини къо- 
лунда туткъан. Пек те зенгин олгъан бу хан. Я ким 
корьген фукъаре ханны?! Бельким, ойлеси де ол- 
гьандыр? Ким биле... 

Онынъ ареми толу олса да, энъ севимлисини даа 
апай этип алмагъан экен. Чюнки о даа пек яш къыз- 
чыкъ экен. Анасыз, бабасыз оськен къызчыкъкъа хан 
«къызым» дей экен. Халкънынъ айткъанына коре, хан 
оны къул базарындан сатып алгъан. Умумен ханлар 
бир шейни сатып алгъан олсалар! Бельки, тутып та 
алгьандыр, ким биле о къадарлыгъыны?! 

Куньлерден бир кунь ханнынь башына беля келе. 
О заманларда хан белясы - халкь белясы олгъан. 
Ханлар урушкъанда, халкьлары юлкъушкъанлар. 
Кьыркь-Ор къалесини душман саргъан. Буюк душ- 
ман ордусы къалени тегерек тарафтан сарып, ду- 
ракъкъа ерлешкен. Кьуванышалар, давул чалына, 

бакьырышалар, зый-чув. Буюк шам отлары якъып, 
этрафында джин тайфасы киби ойнашалар. Душ- 
ман, джанаварлыгьыны косьтерип, къалеге кирген 
сув ёлуны кескен. Сувсыз насыл яшарсынъ, сувсыз- 
ашсыз мудафаа олурмы?.. 

«Къалеге уджюм этип, башымызны ташкъа тут- 
турмайыкъ. Ашыкъмагъа не аджет? Бельки, хан озю 
аньлар ишининь дюдюк олгъаныны? Беклейик. 
Вакъыт бизге чалыша. Къалени уджюмсиз де алыр - 
мыз! Сув бизде, отьмек бизде. Хангъа ич ким яр- 
дымгъа кельмез. Магърурлыгъыны сындырып, озю 
келир имдат тилеп. Озь къолунен къаленинъ де- 
мир къапысын ачар. Озь къолунен йипек ястыкъ 
устюнде къаленинъ анахтарыны алып чыкъар: 
«Мына, алынъыз, алайы сизинъки олсун, тек джа- 
нымны, Джемилемни сагъ къалдырынъыз!», дер!» 
— дейлер явузлар. Амма хан исе теслим олувны 
акъылына биле кетирмей. 

Эр шейнинъ сонъу бар. Къаледе сув бите. Отьмек 
те бите. Адамлар кузь япракълары киби бирлей- 
бирлей ерге серилип башлайлар. Хан исе эп юкъа- 
рыдан душман башына таш аттыра. Ордусыны юкъ- 
латмай къаравулда турсата. Атешли козьлерини па- 
рылдатып: «Мени озь къолунен къале къапысын ачар 
деп беллемесинлер! Таш битсе — баш атарым душ- 


ман устюне! Баш!» — деп багъыра. 
«Душман къалени алса да олюм, алмаса да олюм. 
Сувсызлыкътан, ачлыкътан олюм!» — деп, Къыркъ- 


Ор къалеси юкъугъа далгъан киби тынчланып къа- 
ла. Душман исе, ана-мына къапы ачылыр, деп бек- 
лей. Эм къале халкъынынъ мердлигине шаша. 
Джемиле озь «къапесинде» отурып, къаледе не 
олгъанындан хабери ёкъ экен. Не олгъаныны со- 

раса да, ич ким онъа догьрусыны айтмай... Амма 
къыз анда укюм сюрген тынчлыкъкъа шаша-шаша, 
тааджиплене. Бир куню Джемилеге Али деген бу- 
завчы бала келе. Джемиленинъ огюнде тиз чёкип, 
башыны эге де, шай дей: 

– Хание азретлерим! Динъле мени, Джемиле! Ко- 
ресинъми? Мен акъай балам, юзюнъе, козюнъе бакъ- 
майым. Меним козьлерим сени масхара этмей. Къор- 
къма, динъле мени, мен санъа халкъ адындан кель- 
дим. Динъле, Джемиле, сени ялансыз дейлер. Се- 
нинъ ал дудакьларынъ ич кимнинъ джаныны агъырт- 
магъан дейлер. – Йигит къоркъусындан къалтыраса 
да, сёзюни девам эте, олерим деп къоркъмай, Дже- 
миле сезлеримни динълемез, деп къоркъа. 

— Сен ханнынъ къызы дегильсинъ. О сени Эски- 
Юрт базарындан сатып алгъан. Шай экен, Джеми- 
ле, сенинъ юрегинъ бу олаяткъан шейлерге насыл 
даяна? Ничюн халкъкъа ярдым этмейсинъ? 

– Ва-ай, насыл ярдым этеджегим экен? - та- 
аджиплене къыз. 

— Динъле мени. Мен санъа анълатырым. Анда, 
узакъта, сербест сувнынъ гурь шырылтысы эшити- 
ле... Лякин сен къоркъма... Юр анда барайыкъ... 
Халкъ сени бу ишинъ ичюн эбедий алгъышлар! 

— Насыл сув? Насыл ярдым? Мен сени анъла- 
майым! Я неге керек о гурь сувнынъ шырылтысы? - 
деп сорай бир шейден хабери олмагъан къыз. 

– Сен бильмейсинъми, ёкъса, бутюн Къыркъ- 
Орда бир дирем сув олмагъаныны? Сабийчиклер- 
ни сувсызлыкътан, ачлыкътан ольгенлерини де 
бильмейсинъми? 

- Бизде сув бар. Емек те. 

— О сув сизге де етерлик дегиль. Тезден битер. 

Амма анда, сокьакьлар ичинде, сабийчиклер ты- 
гъырып-тыгъырып къалалар. Буюклер де олелер. 
Оларны кимсе къутарып оламай. Сув шырылда- 
гьан кьаянынъ ярыгъына мен киреджек олып бакь- 
тым, амма о ярыкъкъа кирип оламадым. Омузла- 
рым кенишдже кельди. Киралмадым. 

— Сонъ? 

- Сен! Сени талдай назик, индже дейлер. Эки къая 
арасында ярыкъ бар. Шу ярыкьтан отсенъ - обир та- 
рафта дере. Дере тюбюнде исе сув шырылдап акьа. 
Сен ярыкътан кечсенъ, о дереден манъа сув алып 
берип турсанъ, мен оны акетип таш авуткъа кьуярым*. 
Джаным, сабийчиклер эшкьына ялварам, юр кетейик, 
сен бизимкисинъ дея!.. 

- Вай, сен не айтасынъ шу, огъланчыкъ?! Ярыкъ- 
тан кирмей, кьапыдан алмайлармы шу сувны? 

- Сен оны да бильмейсиньми? Къапылар япыкь. 
Этрафны джав басты. Сувны да о кести! 

- Мен япалырыммы ойле шейни кьызбашым- 
нен? Манъа сеннен кетмек те мумкюн дегиль! Мени 
Танъры къаргъар. Бабам ольдюрир. Эр кес менден 
терс айланыр. Сен де, йигит олгъан сонъ, меним 
козюме тюртерсинь. Сонъ манъа ер ярылса ерге 
кирмек керек олур! 

– Къоркъма, Джемиле! ~ деп ялвара огъланчыкъ. 
- Юр кеттик, Джемиле, юр, джаным! Биз шай япар- 
мыз ки, бизни кимсе корьмез. Мен де сенинъ тара- 
фынъа ич бакъмам. Гуняхы исе меним бойнума олур. 
Тек дереден сув чыкъар, сабийлерни къутарайыкь. 
Эгер кьутармасакь, о даа да буюк гунях олур! 

– Яхшы! ~ деп, Джемиле ниает къаиль ола. 


* « в. 
Къуярым - къуймакъ, текмек. 

Али огде, Джемиле артындан, экиси кетелер. Ве 
бутюн гедже къызчыкънен огьланчыкь кучюк тулуп- 
ларнен сув ташыйлар. Джемиле ярыкьтан кирип, 
дереден сув алып бере. Али исе сувны къаленинъ 
таш авутына алып барып къуя. Авутта сув кучюк 
гольчикке чевириле. Олар исе эп токьтамадан та- 
шыйлар. Танъ атып, кунь догъгъанда, Джемиле 
сонъки тулупны Алиге узата да, ярыкъкъа чыкъып, 
терен кокюс кечире. Ве, башы айланып, Алининъ 
эллерине йыкъыла. 

— Афу эт мени. Сагълыкънен къал, йигит! — деп, 
джан бере... 

Али сувнен толу сонгъы тулупны ве Джемилени 
котерип, таш авут башына бара. Къолунда Джеми- 
ленен ерге чеке... 

Ерге ярыкъ тюшкенде, сабийчиклер таш авут- 
къа келелер. Бакъсалар — не корьсинлер: авут сув 
толу! Оны корьген балалар: 

— Су-ув! Къаранъыз, авут толу су-ув! — деп 
багьырышалар, ятып, япышып ичелер. Тойгъан 
сонъ кене: 

— Су-ув! Су-ув кельген! — деп бакъырып, бутюн 
орталыкъны шашыралар. Халкъ бунъа асыл инанып 
олмай. Лякин сабийлер къоймайлар. 

— Къаранъыз, авутта сув бар! Су-ув! — деп токъ- 
тамай бакъыралар. 

Адамлар тааджипленип: «Къуп-къуру авуткъа 
къайдан кельген экен бу сув?» — деп барып бакъ- 
салар, акъикъатен, авут сувнен рыкъма-рыкь*! Тап 
козьлерине инанмайлар. Япышып, озьлери де той- 
ып-тойып ичелер. «Сув кельди - аят кельди! Аят 


ж ғ. » 
Рыкъма-рыкъ - адден артыкъ, пек толу. 

кельди!» — деп кьуваналар. Бираз тынчлангъан сонъ 
бузавчы Алининь тал киби назик джесетнинъ янын- 
да яткъаныны корелер. Джесетнинъ юзюни кокке 
айландырып бакъсалар — бу Джемиле! Ана ондан 
сонъ адамлар таш авутта сув насыл пейда олгъа- 
ныны анълайлар. 

— Бу ерде яткъан киши арувларнынъ арувы! — 
дейлер олар. – Дженнет багъчасынынъ бир гулю! 
Юрегимизнинъ энъ тёрине сакълайыкъ бу гульни! 
Эсимизде омюрлик къалсын, халкъ ичюн, аят ичюн 
джаныны аямадан феда этти бу гуль! Онынъ мерда- 
нелиги ольчюсиздир! Джемиле яш джаныны аяма- 
дан сабийчиклерни олюмден, халкъыны душмандан 
къуртарды. Джемиле - мелегимиз, халкъынынъ шан- 
шурети, намусыдыр! Яткъан еринъ дженнет олсун, 
Джемиле! Бу дюньяда аз яшасанъ да — зая яшама- 
дынъ, адынъы алтын сувларнен язармыз, иншалла! 

Сувы олгьан Къыркь-Ор къалесини душмангъа 
уджумнен алмакьнынъ имкяны екъ ола. Шунынъ 
ичюн де эрте кьувангьан джав, кьалени ташлап, 
кери кьайта. 

Бузавчы Али исе ханнынь джезасындан къор- 
кьып, кьалени гизлиден терк эте. Уджу-буджагьы 
олмагьан чёльге кьача. Чёллюлер оны пек яхшы 
кьаршылап алалар. Али анда да бузавчы олып иш- 
лей. Кьаледе эр шей ерине кельген сонъ хан, хал- 
кьынынь талабынен, Алини афу эте, - дел, Бек- 
мамбет деде икяесини битирди. Одадаки адам- 
лар эппейи вакьыткьадже чым-чырт отурдылар. 
Тынчлыкьны бозмагьа кимсе джурьат этмеди. Ни- 
ает Аджимамбет акъай терен кокюс кечирди де: 

— Сагь ол, Бекмамбет акьам, чокь яша халкьы- 
мызнынь эшкъына! - деди. 

Вакъыт исе яры геджеден авгъан эди. Сыджакъ 
эвден чыкъып къайтмасы не къадар къыйын олса 
да, джемаат, истер-истемез кийинип башлады. Яш 
балачыкъларнынъ юкълагъан сойлары да бар эди. 
Оларны яхшы этип ораштырып, бабалары къол- 
ларына алдылар. Тышарыда исе боран токътамай 
улуй эди... 


———<—— 


> төлі АВРТЮОНДЯЖИ 


АКЪШАМ 


Бугунь «уф» деген ельчик ёкъ. Аяз эксилип, бутюн 
кунь джапалакъ-джапалакъ * къар ягъа. Дерсинъ, кокте 
яшагъанларнынъ пуф ястыкълары йыртылгъан да 
пуфы ерге сепелей. Авасы о къадар тазе ве лезетли 
ки, ичинъе озю кирип кете. Мумкюн олса, Муртаза 
сабагъадже сокъакъта ойнар эди. Эвге киргиси ич 
те ёкъ. Факъат бугунь джемаат оларнынъ эвинде топ- 
ланаджакъ. Масал-эрте айтыладжакъ. Темиз авада 
эр кунь де ойнамакъ мумкюн. Масалгъа исе эр кунь 
топлашылмай... 

Эвлеринде мусафирлери де бар, Фонтанлы Пет- 
Ислям бабай. Хошкельдиге кельген джемаат муса- 
фирнен берабер сыйланып, кьавелерини ичкен сонъ, 
о якь-бу якътан алып этильген лаф арасында, эрте- 
ни севген Аджимамбет акъай: 

– Къа, Бекмамбет акъам, айткъан эртелеринь 
девам этип, бугунь бизге не динълетир экенсинъ? 
- деди. 

— Бугуньки акъшам мени афу этинъиз. Сёзни 
мусафирге берейик. Фонтан Ойсулдан узакъ де- 
гиль. Чынъгъа, бейитке, эртеге кельгенде, Пет-Ис- 
лям чокъ кишини устюне чыкъартмаз, - деп дже - 
вапланды Бекмамбет деде ве Пет-Ислям къартнынъ 
козюне бакъып, сыджакъ кулюмсиреди. 

– Эбет-эбет, буюр, мусафир! Сенинъ яхшы масал- 
джы экенинъни биз де эшиткен эдик. Лякин агьызынъ- 
дан эшиткенимиз ёкъ, – деди Аджимамбет акъай. 


В 
Джапалакъ-джапалакъ - орьнекли киби, япалакълап 
ягъгъан къар акъкъында шойле дейлер. (русч. «Хлопьями»). 

— Масал деген шей «масал» шей. Мен де, Бек- 
мамбет киби, ойле «масал» айтмайым, — кулюм- 
сиреди Пет-Ислям бабай. — Айт десеньиз, айтай- 
ым, бильгенден сонь, тилим таньлайыма келип 
тийгенден сонъ! — О бираз сусып отурды, сёзюни 
девам этти: - Къырымда темель тигильген заман- 
дан къалгъан эски бир риваетни айтайым сизлер- 
ге. — Къолунда тутеп тургъан, къара гуллернен сыр- 
лангьан къавесининъ сонъки ютумын ичти де, 
фильджанны фал бакъаджакь киби, табакъ устюн- 
деки тепсиге тёнтерди. 


КЪЫЗЫЛ-КЪУЮ 


Къыпчакьлар кочебелик Къырымында яшагъан 
заманда Ор-Къапыдан отип, малларыны Дешт-и 
Къыпчакъ къулан чёллигинде отлаткъанлар. Керич 
ярымадасында да чокъ номай отлы чёллер олгъан. 
Къой сюрюлери бельден кельген отлакъларда 
джайрап юргенлер. Ягьмур ягьса, чёль ешерип 
джанлангьан. Джылгьалардан сув ташып акътарыл- 
са, бутюн алем къувангьан. Джылгъа-джаптан* акъ- 
къан сувнынъ огюни тыйып, тиинакълар““ япкъан- 
лар. Тыйнакьлардан малларыны суваргъанлар. 
Эгер де вакьытында ягьмур ягьмаса, тыйнакълар 
къурып, чЕльде ичмеге сув тапылмагъан. Бу орта- 
ларда учь адам чобанлыкъ япа экенлер. Бабай ве 
эки огьул. Оларнынъ уйкенининъ ады Сымай, ку- 
чюгининъ ады Садай экен. Лаф оларнынъ башына 
кельген фаджиа акъкъында кетеджек. 


* Джылгъа-джаптан - эр тарафтан: эм йылгъа. эм къыр 
ашалыкъларындан. 

** Тыйнакълар - аселст къазылгъан хавуз, кучюк голь 
(русч. «пруд, искусственное озерцо»). 


31 


О сенеси кунеш эп юкъарыгъа котериле. Ал- 
тын шавлесининъ учкъунлары эп сыджакълаша. 
Атешли яз чиллеси амансыз сыджакъ елинен эр 
шейни якъа-куйдюре. Ер кьурый, таштай кьатып, 
патлай-джарыла. Осюмликлер сарарып кьаврай- 
лар. Бу джеэннем атешине таш биле чыдамай. 
Сёнеяткъан табиат «Су-ув!» деп инълей. 

Тынмай джьрлагьан чопеле торгьай кьайдадыр 
пьскъан, корюнмей. 

- Су-ув!.. - деп къушлар да ким биле къайда- 
дьр джоюлгьанлар. 

- Су-ув! - деп эгинлер сене, бутюн алем абды- 
рай-шашмалай. Табиатнынъ бутюн мейили сувда. 
Атешли ель де белягьа беля кьоша. Дженнет дже- 
эннемге дене! 

Учь чобан кьойларыны сувармагьа чаре арай- 
лар, арайлар амма, ич бир ерде сув тапамайлар... 

Не япаджакъларыны бильмей, гьамлы бир алда оту- 
ралар. Сувсагьан кьойлар маньраша-маньраша 
такьатсызланып, бир-бирининь астына куртюкле- 
шип, сусып кьалалар. 

Чобанларны эл: «Не япмакь керек?» деген су- 
аль къыйнай. Ойлана-ойлана мийлери къата. 
«Сырткъа кетсенъ - Азавны корерсинъ, къыблагъа 
кетсенъ - Къара денъизге етерсинъ. Бутюн ер 
сув. Лякин ичип бакъчы: тузлу, зеэр киби 
аджджы дерья-денъиз. Кечмеге ел екъ, къара 

ерде ичмеге сув ёкъ» - дей чобанлар. 

— Ер астында сув акьмай деп ким айткьан асыл? 
- дей озь-озюнен сёйленген киши киби ойчан та- 
вурнен къарт чобан. -- Инсаннынъ тамырында къан 
насыл акьса, шай даер астында сув акъа. О сувны 
ер юзюне чыкъармакъ ичюн къую къазмакъ керек, 
– дей ашын ашагъан, яшын яшагъан баба. 

— Не тюшюнип чыкъарасынъ шу, бабай? ~ дей- 
лер огьуллары. - Эгер де ер астында сув болса, 
озю ёлун тапып, чокъракъ олып юкъарыгъа чы- 
къар эди! 

~ Эр шей озь башына болмай, балам, - дей 
баба. – Базыда-бир эмек те сарф этмек керек ола. 
Айды, алынъыз куреклерни! Бойле отурсакъ ич бир 
нетидже чыкъмаз, - деп, къарт лескерге япыша. - 
Аят ичюн курешмек керек. Олюмни беклеп отур- 
макъ кечмез!.. 

Чобанлар къаткъан къара топракъны тёгереклеп 
оялар, юзлернен йыл тийильмей яткъан сары топ- 
ракъны куреклейлер. Коктеки атешли кунеш, богъаз- 
ларны къуруткъан сувсызлыкъ да оларгъа кедер этип 
оламайлар. Башта сары топракъньнь, сонъра чакъыл 
ташнынъ обалары эп оселер. Чукъур эп теренлеше. 
Акъшамгъа эки киши бойундан кельген теренликте 
чукъур асыл ола. Лякин сув корюнмей. Сув экинджи 
акъшам да, учюнджи акъшам да, бешинджи акъшам 
да, алтынджы акъшам да корюнмей. 

– Сув ёкъ! Къуругъан, ташлы топракъны къаз- 
макътан не файда?! Такъат къалмады. Сенинъ, ба- 
бай, бизге япкъанынъ яхшы шей дегиль, - деп 
яшлар мыдырданып башлайлар. Агъыр иштен 
богъазлары даа зияде къурый, арарет арта, ду- 
дакълар патлайлар. Сув исе эп ёкъ! 

- Къую къазып эгленгенимиз етер энди, бабай! 
– дей кучюк огъул. 

- Бизим ишлегенимиз эглендж дегиль, - деп ити- 
раз бильдире озю де болдурып-талгъан баба. - Ер 
юзюнде яшамакъ истесек, джанымызны аямай къаз- 
макъ керекмиз. Ер астында сув олгъанына инанам, 
сувны виджданымнен дуям. Бельким, ерини биль- 


33 


мей кьазадырмыз? Саба башкъа ерден къазармыз. 
Яшайыш ичюн, эр алда, курешмек керек... 

Сабасы башкъа ерде даа бир кьую къазып баш- 
лайлар. Къарт чобан огьулларындан къалышмай 
дегюне. Аят ичюн джанларыны къурбан этип, ку- 
рек джезасында азалар-тозалар. Лякин «чип» деп 
тамлагьан сув Екь. Кьойлары да сувсызлыкътан 
меджалсыз серилелер. 

Акьшамлары о къадар такъаттан тюшелер ки, о 
къадар къыйнала, талалар ки, лаф этмеге биле ал- 
лары къалмай. Топракь обасы устюне олю киби се- 
рилип, ятып къалалар. Тек эртенги ычыкь” оларны 
текаран тазерте. Олар кене курекке япышалар. 

Сонъки, единджи куню единджи къуюдан къарт 
акъшам чыкъалмай. Юкъарыгъа топракъ узаткъан 
маальде, меджалсызлана, башы астына юмругьы- 
ны кьойып, тургьан еринде ята кьоя, эм шу ань де 
юкъугьа дала. Тёшеги кьатты олса да, пек яхшы 
тюш коре: сув коре. «Сув - мурат!» деп нафиле 
айтмагъанлар. Темиз, салкъын сув, еди кьуюны да 
толдургьан. Озендай орталыкькъа ташып башла- 
гьан! ЧЕльге джайрай! Чобанлар кьойларыны су- 
варалар! Сувгъа тойгъан топракъ къувана, джанла- 
на. Тыйнакълар гольге чевирелелер. Къуругъан 
отлакълар ешерелер. Къайдандыр пейда олгъан 
бинълернен къушлар чырылдай-йырлайлар. Бала- 
лар «сют къатын!» деп бакъырыша, сув сепип ой- 
найлар. Ольмедик биз, демек, ич ольмейджекмиз, 
деп къуваналар. 

«Акъикъат экен бабайнынъ айткъаны! Акъыллы 
экен бизим бабай!» - дей къарт чобаннынъ огъул: 


ж 
Эртенги ычыкъ - танъ чыкъы (русч. «роса»). 

лары къуванып. Къопкъаны даре киби чалып ой- 
найлар. «Къопкъа чалмакь яхшы шей дегиль, бир 
беля даа кельмегейди башымызгъа», деп ойлана 
къарт чобан. Сонъра, гедженинъ дер маалинде уяна. 
Яткъан топрагъы сылакъ экенини дуя. «Топракъ сы- 
лангъан! Демек сув якъын!» — дей де агълап йибе- 
ре. «Саба бир лескер даа къазсакъ — сув чыкъар. 
Балалар сувны корип, насыл къуванырлар! Мурат 
этсенъ, сокъур козьден яш чыкъар, дейлер аталар. 
Сувгьа етиштик, иншалла! Эндиги раат гонъюль- 
нен юкъламакъ та мумкюн», — деп, манълайына 
къалпагъыны бастырып кие де, терен юкъугъа дала. 

Саба, огьулларынынъ бириси, бабам юкъарыгъа 
чыкъса, секизинджи къуюны къазып башлар эдик, 
деп къопкъасыны ашагъа эндире. Лякин аджайип 
вакъиа ола: къопкъа «шап» этип бир йымшакъ шейге 
тюше. Яш чобан эгилип къараса, авдарылгъан кок 
кузьгюсинде озь сюретини коре. 

— Су-ув! — деп бакъыра о бар сесинен. 

— Су-ув! — деп текрарлай кене. 

Атылып тургъан къардашы: 

— Не?! — деп къуюнынъ ичине бакъа да, къуван- 
гъанындан агъызындан юреги атылып чыкъаджакъ 
киби алда: 

— Су-ув! — деп, мезар тынчлыгъыны янъгъьрата. 

Агъа-къардаш дигер къуюларгъа чапалар. Олар- 
гъа да сув кельген! Еди къую да ялтырай! Я, Раб- 
бим, я Ресуль Аллах, бу насыл муджизе?! Еди къую 
да темиз, салкъын сув толу! Еди Къую сув хазине- 
си, тек единджи къуюнынъ сувы бираз къызылтым. 
Бу не демек экен?.. 

Яш чобанларгъа бутюн этраф денъишкендай 
олып корюне. Чаларгъан кокте кунеш те о къадар 

амансыз къыздырмай. Къыбладан салкъын ель эс- 
кен киби дуюла. Нефес алмакь та енгиллеше. Агъа- 
кьардаш бир-бирини кьучакьлап кьувана, агьлай, 
кулюшелер. Бири исе атта чыньлап йибере: 
Гулленип, шеньленип этраф, 
Деньишип корюне козюме. 
Сархошым! Сачымны тарап, 
Серин ель урула юзюме! 

Дигери исе, кьопкьасыны даре киби чалып, 
онъа зиль тута. Шу вакъыт къойлар сув къокъусы- 
ны дуйып, маньрашып башлайлай. Йигитлер сес- 
кенелер. Къопкъанен сув тартып, ерге къуйып, 
манърашкъан къойларны суварып башлайлар: 

Той, ана топракъ, ич сув, 

Ичинь, тойынъыз, къойларым! 

Яшайыш кельди - кельди сув, 

Ичинъиз тувгьанларым-сойларым! 
—деп кьойгьа кьопкьанен джан берип, озьлери де 
тойгьан сонь, кьалпакьларыны маньлайларына ба- 
сып, бир оюн тёшейлер ки, аякълар бызый”: 

Къартнынъ сёзюн тутмагъан, 

Къартайгьачы онъмаз, дей. 

Къарт сёзюнден чыкъмагъан, 

Ич бир вакъыт азмаз, дей. 

Сонъ, бир-бирини къучакълап, къоран тепкен 
киби йырлап башлайлар: 

Къыбладан эскен салкъын ель, кадай, 

Эгинге ярашыр, яр, эгинге ярашыр. 

Сувсагьан къойны корьдинъми, Садай, 

Насыл да манърашыр, яр, насыл да манърашыр! 

— деп, экиси де бирден тарс токътайлар, эслерине 
бабалары тюше. 


ж 12 - 
Бызый – тонар (русч. (балалар ойнагъан) «волчок»). 

— Я бабай кьайда? — деп бир-биринден сорайлар. 

- Саба бабайны корьдиньми? — дей улькени 
Сымай. 

- Екы! Сувгьа кьувангьанымдан бабамны унут- 
кьаным! - деп шаша кучюги Садай. Экиси де бу- 
тюн чёльни янъгъыратып, бабаларыны чагьыралар. 
Амма о, «ер ярылгъан да, ерге кирип кеткен» киби 
бир сес чыкъармай. 

Бугуньгечи къарт одаманнынъ къайда кеткени- 
ни ич ким бильмей. «Ана топракъта аят ичюн чокъ- 
ракъкъа чевирильген. Къуюларны толдургъан да шу 
чокъракъ!» — дейлер биревлери. Дигерлери исе: 
«Единджи къуюнынъ сувы азгъана къызылтым. Де- 
мек къарт чобаннынъ къаны о сувнен къарышып, 
оны къызарткъан», дейлер. Догърумы, ёкъмы, ким 
биле? Къартлар айталар, яшлар динълейлер. 

Аятнынъ башы — сув. Чокъ кечмеден бу сувнынъ 
башында бир кой пейда ола. Койнинъ адын «Къы- 
зыл-къую» деп адландыралар. 

— Дедем бу риваетни айткъанда мен даа яш 
эдим. Бельким де чокъ ерлери эсимден чыкъкъан- 
дыр, факъат риваетнинь ольмейджегине эминим! 
— деп Пет-Ислям бабай масалыны битирди. — Мур- 
тазаны озюмнинъ шегиртим деп таныйым. Мурта- 
за исе оларны торунларына еткизир, иншалла! 

— Эвалла, Пет-Ислям! — деди Бекмамабет деде. 
Соньра Муртазагьа чевирильди: — Бу ривает-эр- 
телерни саньа эманет этемиз. Саньа исе оларны 
мытлакъа торунларынъа теслим этмеге къысмет 
этсин! 

- Шимдиги Къызыл-къуюнынъ халкъы сувсыз- 
лыкътан къыйнала. Ичмеге сувны поезднен кети- 
релер, - деди Аджимамбет акъай. 

– О айткьанынь догъру. Къуюлар къуругьанлар, - 
деп тасдыкьлады Аджимамбет деде. - Демек, о адам- 
лар арасындан даа Чобан бабай киби киши чыкъ- 
магьан. Ойлеси чыкьмагьандже - аят оньланмаз... 


сат + 
% = 
и 4 
Дои 
с А ұн 
“. “ТИР... 

та БЕШИНАЖИ 
АКЪШАМ 25 


Келеси* акъшам да къартлар мусафирнинь яны- 
на топландылар. Оларнынъ арасында, эльбетте, Бек- 
мамбет деде де бар эди. Къартлар лаф этелер, ха- 
бер-тебер сорашалар, кимлернидир эслерине тю- 
шюрелер. Бу йылнынъ берекети яхшы олгъанына 
къуваналар. 1938-нджи сенесининъ берекети акъи- 
къатен яхшы олгъан эди. Бир къач уруларны богъ- 
дайнен толдургъан сонъ биле эвлерде чувал-чувал, 
унгъа тартыладжакъ богъдай къаланып тура эди. Со- 
Франынъ устюнде де берекет. Демет тютюн, Емен 
къавеси, шекер, бал... Эр софрада тазе къой эти- 
нинъ кьавурмасы, чиберек, кобете ве иляхре... 

Биз, балалар да, токъмыз. Баргъан еримизде 
тапмаджа айтып эгленемиз. Безген сонъ, бириси- 
ни юзь тюбен яткъызып, аркъасына юмрукълары- 
мызны устьмен-усть тиземиз де: «Кимнинъ къолу 
устте?» - деп сораймыз. Тапмаса: «Тапмадынь, 
дурсюльдек!» - деп, аркъасыны юмрукьлаймыз да, 
юмрукъларнынъ ерини денъиштиремиз. Тапса: 
«Таптынъ, дурсюльдек!» – деп оны кене юмрукъ- 
лаймыз. Сонъра къолу тапылгъан бала, ерде ят- 
къан бала ерине ята. Бу кереси, оюн энъ къызгъан 
вакъытта, Бекмамбет деде: 

– Тюневин“ * Пет-Ислям «Бахыт ичюн курешмек 
керек!» деген эди. Шу сёзлерге аит мен де бир 
ривает айтайым, - деди. 


ж 
Келеси акьшам - келеджек, невбеттеки, ярын акьшамы. 
жж 
Тюневин - кечкен кунь (русч. «вчера»). 

- Динълеймиз, диньлеймиз! - деп гурюльдешти- 
лер акъайлар. Бугюн апайлар ёкъ эдилер. Аджимам- 
бет акъай: – Къана, тынчланынъыз, балалар! – деди. 

Биз чокъ дегиль эдик: къардашларымнен мен 
ве кьомшумызнынъ учь огълу. Аман ойунны токъ- 
татып, чым-чырт олдыкъ. Софра чокътан котериль- 
ген, вакъыт баягъы олгъан эди. 


БАХЫТ ИЧЮН КУРЕШМЕК КЕРЕК 


Бири айта олгъан шей деп, бири исе инанмай. 
Мен исе оджамдан эшиткенимни айтам. Бу асырнынъ 
башында, чёль тарафта, бир койде Къуртасан деген 
бир койлю яшагъан. Онынъ да учь къызы олгъан. Учю- 
нинъ де этегине еткен сыя сачлары, чатма-чатма 
къашлары бар экен. Тёгерек юзьлю, мелек киби дюль- 
бер олып оськен-буюгенлер. Чагъына кельген сонъ 
кой йигитлери къуда ёллап, Къуртасаннынъ эвине 
сокъакълар ачкъанлар. Лякин бабалары джавчылар- 
ны* эп къайтарып: «Кой ичине къыз бермем. Эректе- 
си кишнешир”““, якъындасы тишлешир», дей экен. 

Бир йылы пек буюк дервиза ола. Къуртасан акъай 
да арабасын екип, къызларыны косьтермеге алып 
бара. Дервизада шенълик-шераметлик. Эр кес 
дердини дузмагъа кельген. (Шунынъ ичюн де но- 
гъайлар дервизагъа «дертбыза» деп кельгенлер). 

Адам дерьясы! Йигитлернинъ бирлери къошугъа 

ат чапмагъа кельген, дигерлери - курешмеге, тюрлю 


р Джавчылар — къыз сорап кельген къудалар (русч. «сваты»). 

Эректеси кишнешир - (атал. сёз.). Манасы: якъында 
яшагъан тувгъанлар тишлеширлер, эректеси (узакътакиси) 
кишнешир. Кишнемек - (русч. «ржать, не в силах из-за 
расстояния укусить друг друга»). 

унер косьтермеге кельгенлери де бар. Эксериети 
сейир бакъмагьа кельген, эльбет. 

Бир тарафта пельванлар курешелер, дигер та- 
рафта тюфек атып, мергинликлерини косьтере- 
лер. Аркьан тартышалар, аякъларына чувал кий- 
ип, агъызына алгъан агъач къашыкъкъа йымырта 
салып чапышалар... 

Къадынлар, тюрлю-тюрлю балагъанлардан пас- 
ма, шаллар — керек шейлерини сайлап, сатып ала- 
лар. Чюнки дервизанынъ «панайырдан» (ярмалыкъ- 
тан) буюк феркъы олмаз эди. 

Балалар айланчыкъта (карусельде), салын- 
джакъларда эгленелер. Тюрлю-тюрлю къавалтылар: 
рахатлохум, бузламаларнен сыйланалар, махсыма, 
буза, ситро ичелер. 

Чалгьы такъымлары гюрдели макъамлар чала- 
лар. Къайтармагъа, чобан авасына, явлукъ авасына 
ойнагъанларны истейсинъми? Кедайларнынъ йыр- 
лагьаныны истейсинъми? Яшлар эгленелер, къарт- 
лар исе, къаве балагъанында топлангъанлар, бир 
фильджан къара къавени сюзе-сюзе кейфленелер. 
Шакъалар айтып, топнен кулюшелер. Сейирджилер 
эр ерде. Сейирджилернинъ арасында Къуртасаннынъ 
къызларыны корип, йигитлер юректен урулалар... 

Шайтип, Къуртасан эвине келип етмеден, къыз- 
ларыны айттырып, чешит тарафлардан къудалар ке- 
лип башлайлар. Эм ниает о къызларынынъ учюни 
де нишанлай: тонгьучыны - къыблагъа, ортанджы- 
сыны — Сърткьа, кенджесини - куньдогьушкьа. Учь 
къызгъа учь той этип, къызларыны озгъара. Тойла- 
ры пек буюк ола. Аман-аман бутюн уезднинъ хал- 
къы келе. Он эки къазанда он эки ашчы он эки тюр- 
лю емек пишире. Той — «къызыл той» ола. Къызыл 

тойда ракъы-шарап деген ичимликлер ичильмей. 
Эр кеске баллы макъсыма сюзелер. Тойны кефели 
Кокий усталар чалалар. Келинлер учю учь тараф- 
къа учып кеткен сонъ, Къуртасаннынъ эви бом-бош 
олып къала... 

Йыллар оте. Къуртасаннынъ эр къызындан эки- 
шер торуны ола. Куньлерден бир кунь баджалар 
анълашып, бала-чагьаларынен къайната-къайнана- 
ны Екьлап келелер. 

Мусафир сыйлавы биткен сонь, Къуртасан 
акъай киевлерини огюне отуртып, олардан: 

— Ишлеринъиз, яшайышыныыз, мая-мулькю- 
нъиз насыл алда? Бахытлы яшайыш огьрунда на- 
сыл тедбирлер коресиз? — деп сорай. Уйкен кие- 
ви шай деп башлай: 

— Мен эгинджиликнен огьрашам. Колигим”, але- 
тим яхшы сыфатта. Сабаным сюрдюм. Эгиним эк- 
тим. Эндиги Таньры вакъытлы-вакъытында ягъмур 
берсе, яхшы берекет алырым. Сонь бахтымызны 
табып яшармыз, иншалла! Зльбет, орталыкъта 
аманлькъ, тънчлькъ олса. 

- Мен дегирменджим. Яхшы ель дегирменим 
бар. Авалар елли кетсе, дегирменимни айландьр- 
са, ягьмурлар ягъмай ёллар къуру олса, койлерден 
ун тартмагьа чокъ келирлер. Эбет, орталыкъта тынч- 
лыкъ, аманлыкъ олса, мен де бахытлы яшарым, 
иншалла! — дей ортанджы киеви. 

- Мен толаджылыкъ япам. Тола пиширген оджакъ- 
ларым яхшылар. Чокътан-чокъ чий тола яптым. Эн- 
диги къурутып, пиширмек лязим. Къурутмакъ ичюн 
авалар ельсиз, къургъакълыкълы кетсе, кунеш яхшы 
къыздырса, толаларым тегиз ве чатлакъсыз къурур 


ж 
Колигим - арабагьа екиледжек такъым. 

лар. Әбет, орталькъта аманлъкъ, тынчлыкъ олса, 
къуруджылыкъ чокь олур. Сонь мен токъ ве бахтлы 
яшарым, иншалла! - дей кенджеси. 

— Алет - ишлер, эр - макътаныр дегенлер, ля- 
кин олсаман болса", экиси бир кельсе, сонъра ба- 
хытлы олмакъны арзу эте экенсиз! Факъат, бала- 
лар, бахыт ичюн курешмек керек. Оны да билинъиз! 

- Я насыл курешмек керек, бабай? Биз «куреш- 
чи» дегильмиз де?! 

- Оруснынъ аталар сезю шай дей: «Бог да Бог, 
и сам не будь плох». Курешмек демекнинь манасы 
шу: ягьмурсыз берекет алмагьа, кунешсиз тола кьу- 
рутмагъа, ельсиз дегирмен айландьрмагьа огрен- 
мек керек. Сонъ Танъриге агьызынъызны ачып отур- 
мазсыз! 

— Я насыл этип? 

— Ойлянынъыз, мийинъизни ишлетинъиз, сонь 
манъа да айтарсыз. Илери эмек усулларыны та- 
бынъыз. Яхшы келир алып, яшайышны тюзетсе- 
нъиз, эбет, орталыкьта аманлыкъ, тынчлыкъ олса, 
сонъ бахытлы саярсынъыз озюнъизни. Бунъа ба- 
хыт ичюн куреш дейлер. Бир акъыл даа айтайым: 
бирлик олунъыз, бири-биринъизге къол узаты - 
нъыз, ярдымгъа келинъиз. «Къанда бирлик - анда 
тирилик!» дегенлер къартлар. 

Шай деп огютлей Къуртасан акъай киевлерини. 

— Керичнинъ тола заводында чий толаны алев- 
нен къурута, пишире экенлер. Бу да оларнынъ 
чыгъармасыдыр, бельким, бабай? 

— Оларнынъ. Факъат шимдилик ягъмур ягъдыр- 
макъ даа кимсенинъ къолундан кельмей. Белле- 


ж 
Олсаман болса - «Я олур. я олмаз» деп, макъсадсыз яшамакъ. 

сем, онынъ да бир куню келир. Оны да ойлянып 
табарлар, иншалла! Амма бу йыл берекет яхшы 
олды, Аллагьа шукюр! 

- Тракторлар, комбайнлар койлюнинъ ишини 
енъгиллештирди бираз, лякин бильгили, тедбир- 
кярлы агроном дегенлер аз. Балаларны окьутмакь 
керек, агроном олсунлар! 

- Бир тарафтан шай, дигер тарафтан, данъ- 
гъалакънынъ айткъанына коре, «Къай бабамыз 
ат чапкьан?! Ал шыбырткъыны“* сюр сабан!». Ана, 
«спец»имиз де эрмени. Къаш-козю сюрмели, 
бильгенин япа... 

- Не олса да, акъайлар, аят ичюн курешмек - 
бахыт ичюн курешмек дегени. Бугунь исе кеч 
олды: диннинъ ярысы да инсаптыр, къайтайыкъ, 


- деп, Бекмамбет деде лафны кести. Адамлар 
турып башладылар... 


ж 
Шыбырткъыны - узун къамчы (русч. «плеть»). 


а ея 


=” ААТЫНАЖЫ 
АКЪШАМ ес 


Бу сефери зрте айтмакъ невбети Аджимамбет 
акъайгъа кельди. Джемаат онынъ эвине топлан- 
ды. Къокъулы, тазе къаймакълы къаве ичильди. 
Сонъра Аджимамбет акъайнынъ апайы буюк тёге- 
рек джез софра кетирип къойды. Онынъ устюне 
тюрлю емиш къурусы, кьампет” те къойды. Ор- 
тагъа исе орус «самовар»ыны тикледи де 
халкъкъа бакъып кулюмсиреди. Апайы соба устюн- 
де къызып тургъан чёльмек чайникни, долаптан 
чыкъкъан телси ве стаканларны ерлештирди. 

— Буюрынъыз кьавалтынен чайгъа, мусафирлер! 
— деди. Аджимамбет акъай, стаканларгъа чай къой- 
ып, эр кеске узатты. Шу вакъытта бизлерге, бала- 
ларгъа да эр тюрлю къурудан, къавалтыден, къам- 
петтен улештирдилер. Балаларнынъ козьлери па- 
рылдады. Оларнынъ къувангъанларыны корьген 
адамнынъ юреги ирий. Чюнки Керич ярымадасын- 
даки къырымтатар койлеринде «къакъ» демеге бир 
емиш тереги олмагъанындан, емиш яхут та емиш 
къурусы пек тансыкъ шей эди. Когенден башкъа 
емишлери олмаз эди. 

Аджимамбет акъай бир къач йылнынъ о ягъында 
буюк той япып, уйкен къызыны Тав-Отузгъа узат- 
къан эди. Кечкен кузьде апайынен къызыны ёкъ- 
лап барды. Ана шу вакъытта къызы, араба толду- 
рып, емиш ве емиш къурусыны берип йиберген. 
Эбет, Аджимамбет акъай да бир къач чувал уннен 


- а 
Къампет – къанфет. 

бир кьойны акеткен. Шай этип, бир-бирининь 
хатирлерин хошлагьанлар. 

Онынь кьызы, келин олып тюшкенининь бирин- 
джи вакьытларында, собада-фурунда агьачны ту- 
таштыралмай, «Айгиди меним «джан» дегенде 
джангъан отум, «сен» дегенде сенген отум!» деп 
чокь агьлагьан экен. Лякин соньундан алышкьан 
ве чокь балалы ана да олгьан. 

Стакангьа кьоюлгьан сыджакь гурджи чайы бу- 
вынен берабер этрафкьа гурь кьокьусыны да дар- 
кьата. Стаканда чайны тепсилерге текип, тепсиле- 
рининъ ичине бурунларыны тыгъып, «шурп-шурп» 
эттирип, чайларыны ичип тойгъан сонъ: 

— Бугунь сизго слгаджагьым - «Опук ташлары» 
деген эфсанедир. Бельким эшиткен, бильгенлер 
де бардыр? - деди Бекмамбет къарт. 

— Бильсек де айт. Сенинъ агьызыньдан эшит- 
мек истеймиз, Бекмамбет акьам. Оджаныыз - Бор- 
сеит аджы Опукли олгьан дейсиз. Ондан энь догъ- 
русыны эшиткендирсиз, -- деди къонакьбай. 

Биз, балалар, чай ичмесек те, кьампетлеримизни 
джеплеримизге сакьлап, диньлемеге азырландыкъ. 


ОПУК ТАШЛАРЫ 


Керич ярымадасында Къара денъизге кирип тур- 
гьан Опук кьыры бар. Опук беттен Опук кьырына 
чыкъкъанда, ялыгъа къарасанъыз, денъиз ичинде бир 
могедек арабанынъ токътап тургъанын, ялыгъа къа- 
расанъыз, чобан этрафында къойларыны отлатып 
юргенин корерсиз. Бир аньден сонъ «чобан» таш 
экенини анълап, айретте къалырсыз. Денъиз ичин- 
деки бу ташларны Борсеит аджи шай тариф эте эди: 
Эвель-эзель вакъытта, Азав бетнинъ коюнде бир 

аллы-такъатлы койлю яшагьан. О койлюнинъ де 
бирден-бир къызы олгьан. Бабасы: «Козюмнинъ 
бебегидай бир кьызым», деп, оны къарардан зия- 
де севе. Пек те эрке остюре. «Татарнынь эркеси 
матюв ола!» дегенлери де, гьалиба, о заманлар- 
дан келип чькъкъан. 

«Апайны баштан, баланы яштан» тербиелемей де 
«оськен сонъ акъылы башына келир», дей экен ба- 
басы. Лякин куньлер кечкен. Къызы оськен. Боюна 
еткен. Бир кунь ола, къызны айттыралар, нишан- 
лайлар. Пек буюк тою олып, бахты къыбла тараф 
тюше. Бабасы, «севимли къызым ич бир шейден 
къыйналмасын!», деп, джиезини, мал-мулькюни сан- 
дыкъ толу урбасыны, тёшек-ястыкъларыны, алтын- 
кумюш пара, токъатлар, макъатлар, савут-саба, 
къыскъасы, эр шейини — инеден-йипинедже текмиль 
этип, бир могедек арабада, энъ яхшы атларыны екип 
узата. Узата амма, узаткъанына да пешман эте. 

Келин, арабагьа отурып, энди кетеджекте, ба- 
басы кьызынен савлукьлашып, разылыкъ сорай. 

— Къызым, эндиги бизлернен разы ол. Элимиз- 
ден кельгенини яптыкъ. Етмегенини айып этмезсинъ. 
Бергеним аз болса да чокьтай корь, — дей. 

- Ёкъ, бабам, ёкъ! Ич те разылыгъым ёкъ! — дей 
кьызы, бабасына сез кьайтарып, нефретнен. Баба 
шаша, абдырай, тааджипленип сорай: 

— Даа нелеринь етишмей, кьызым? 

- Макъасымнынъ кьабы ёкъ, 

Сибирткимнинъ бавы ёкъ. 

Чоюн тавам сабы ёкъ, 

Разылыгъым сизге ёкъ! 

— деп чынънен джевап бере къыз. 
Бизим, къыпчакълардан мейдангъа кельген 

ногъай халкъынынъ бириси де тюкянгъа чынъ къы- 
дырып чапкъаны ёкътыр, шукюрлер олсун! 

Шунынъ ичюн де бабасы къызындан артта 
кьалмадан:. 

Корьдинь — къалдыкъ ялангъач, 

Не дининъ бар, не иман! 

Инсапсызсынъ, козюнъ ач, 

Болма, кьынзыр, сонь пешман. 

Къызы: 

Озюнъ инсап бермединь, 

Тербиелеп дегмединь. 

Догьгьаныма пешманьм, 

Ничюн яшлай“ ольмедим? 


Танъры берди бахтымны, 

Санъа энди аджет ёкъ. 

Джый клерге севгинъни, 

Севмек ичюн къызынъ ёкъ! 
— дегенде, бабасы абдырап, не айтаджагъыны 
бильмей, пек гъадаплана. 

Балам эдинъ бал татып, 

Сёзлер айттынъ зэер къатып! 

Бахтынъа еталма 

Орта ёлда къал къатып! 

— деп, ачувындан сёзлерине эмиет бермей, къы- 
зыны къара къаргъышнен къаргъай: 

Артынъ-алдынъ сув болсын, 

Адынъ-ёлунъ був болсын. 

Озюм бердим къолымнен, 

Бергенлерим таш болсын! 

Козюнден отлар сачып, тильнен зеэр къатып, 
къызы баба-ананен савлукълашмай биле догъ- 
гьан-оськен эвинден чыкъып кете. Бу сез ве ва- 
къианынъ шааты — анасы байылып къала... 


ж № 
Яшлай - яшлыкь чагьымда (русч. «молодым»). 

Анасынынъ алына козь къырынен* биле бакъ- 
мадан яш келин арабасына отура да атларны ай- 
даттыра. Арабасы энди Опук кьырына еткенде бир 
къара булут келип араба тёпесини къаплай. Кок 
шатырдап, амансыз гюдюрдей. Наджакъайнынъ 
чакьмакь ташы астындан йылдырым учкъуны ял- 
тырай. Этрафны къаранлыкъ баса, ич бир шей 
корюнмей. Коктеки къара булут сазагьан олып ерге 
урула. Сув ерни гаркъ эте ве ёлларны басып, де- 
нъизнен бир эте. Бираз вакъыттан сонъ ер ярыкъ- 
ланып, кунь чыкъа. Шу вакъытта яш келин араба- 
сынен, бутюн шейлери, бутюн мал-мулькюнен таш 
олып къатып къала. 

Танърынынъ аляметини корьгенлер шашып къа- 
лалар. Догърумы, ёкъмы бу олып кечкен шей? Ким 
биле?! Бельки де догьрудыр. Чюнки баба деген ич 
де кьаргьанмаз, дейлер. Лякин джанына етип бир 
къаргъанса... еди джаныны джигерине еткизип кьар- 
гьар. О амансыз кьаргьыш олур. Шунынъ ичюн де 
«баба къаргъышы пек къатты, тесирли олур эмиш!» 
— дегенлер къартлар. .. Шу сёзлернен акъсакъал икя- 
есин битирди. 


ж 
Къырынен - козь къырынен (русч. «краем глаза»). 


ңқ Зина 
=” ЕДИАНДЖИ > 
АКЪШАМ 


8. еар. Н 


Къышкъы татиль вакътында, Муртаза Керичтен 

койге къайтып кельди. Тышарыда къара къыш олса 
да, хошкельдиге мектеп оджасы тешриф буюрды. 
Адет узьре, мусафирликке, бир койден дигер кой- 
ге тувгьанларыны ёкълап кузьде, арман бастыры- 
лып биткен сонъ яхут та, къыш айларында барыла 
эди. Койге мусафир кельсе, къонакъбай халкъны 
мусафир янына чакъыра, къой соя эди. Софра ус- 
тюнде аш бири-бирин денъиштирип тургъан. Къо- 
накъбайнынъ балалары акъранларынен экинджи 
козьде отуралар. Аш ашалып, орталыкъ джыйыл- 
гъан сонъ, учь бала, бирисининъ къолунда джез 
леген, дигерининъ къолунда сумекли джез къуман, 
учюнджисининъ къолунда исе тастымал - юзьбез. 
Учю де акъайлар къонагъына кирип, аштан сонъ 
къол ювдуралар. Къол ювдургьанларнынь арасын- 
да Муртаза да бар эди. Къол ювулып биткенинен, 
Бекмамбет деде оджагъа мураджаат этип: 

— Сорамагъа айыл олмасын, сиз, мусафир, не 
ерден ве кимлерден оласыз? – деди. 

— Мен Аджименди оджа, Бариев Абдураман 
олам, - деди мусафир. 

— Мен, сени эшитмекчи пек яхшы билем, огъ- 
лым! – деди къарт. - Сени, яш олсанъ да, халкъ 
вариетининь леззетини билип, меракълана ве топ- 
лай, атта бастыра, деп эшиттим. Газет-журналда 
бастырмакъ ичюн бильги керек. Бу биздей джаил- 
лернинъ агъыз къашыгъы дегиль. Чокъ алидженап 
иш япа экенсинъ. Халкъ яратыджылыгъы бизим 

миллий байлыгьымыздыр. Буны сакьлап къалмакь 
— чокъ эйи иш! Халкьымызнынь бутюн акъыл-ид- 
раки, истидаты халкъ иджадында топлангъан. Бу 
иджат не къадар буюк олса, халкънынъ аврийи* де 
о къадар буюк олур! Буны сизге айтып юргеним не 
я?! Оны сиз озюнъиз де яхшы билесинъиз, биль- 
месенъиз огърашмаз эдинъиз... Бугунь сизге сёз 
берсек, бельким, халкъ вариетинден бир нумюне 
бизге де айтып берерсиз? 

- Не ичюн айтмайым? Меним де макьсадым 
- бильген кьанамны ** яш несильге етиштирмек. 
Айттым бана, зенаатым оджа, деп... 

— Машалла, машалла оджагъа. Чакъырынъыз 
балаларны, олар да келип динълесинлер, - деди 
Аджимамбет акъай. Эки элини бири-бирине къу- 
ванчнен окъалады. 

Балалар о бир козьден келип ерлешкен сонъ, 
ичильген сигарларнынъ тютюнине богъулып, кур- 
сю устюндеки шемиданлы чыракънынъ «лип-лип» 
эткенини корип, оджа аптесине къапыны аралыкъ 
эт дегендай ишмар этти де «Рухсет этсеньиз...» 
– деп икяесини башлады. Муртазалар да нефес 
алмагъа къоркъып, эшик бетте тизге чоктилер. 

– Сен, оджа, сигар ичмейсинъми я? 

- Ичмейим. Сигарнынь файдасындан зиеде за- 
рары. Алышмадым. 

— Айсе, биз де ичмейик, акьайлар. Сигарны ич- 
меген адамгъа тютюн ичинде масал айтмакъ зор 
олур, - деди Бекмамбет деде. - Даянайыкъ. 

Оджа: «Зарары ёкъ, ичеберинъиз», десе де шу 
куню сигар ичильмеди... 


ж й 
Аврийи- итибары, нуфузы (авторитети). 
аж 
Къанамны - бильгимни (русч. «опыт»). 

КОСЕ АКЪАЙ 


Бир заманда бар экен, бир заманда ёкъ экен, 
шу заманда да бир залым бай бар экен. О байнынъ 
мал-мулькю о къадар чокъ олгъан ки, къаралтысы- 
на биле сыгъмай экен. Лякин о пек залым олгъаны 
ичюн, ыргъатлары даяналмаи, тез-тез къачып кете 
экенлер. Къыш отип, баарь кельген амма, сабан 
сюрмеге, къойларны, огюзлерни, атларны бакъ- 
магьа-отлатмаг-а, «ьой, сыгьыр сагъмагъа, пичен 
чалмагъа ыргъат ёкъ экен. Пичен чалмагъа вакъыт 
кельген. Бай анла баргъан, мында баргъан, озюне 
ыргъат къыдыргъан. Лякин кимсе онъа ыргъат ол- 
магъа истемеген. 

Шу куньлерде де фукъаренинъ бириси, пускюл- 
ли къушакънен ач къурсагъыны тарттырып, озь бы- 
хытыны къыдырып, базаргъа баргъан. Базарны до- 
ланып юрген вакъытта, къулагъына: «Залым бай 
кене ыргъатсыз къалгъан. Имансыз пек къыйнала 
эмиш!» деген лафчыкъ чалына. 

Ач бичаре къувангъанындан табана къувет бе- 
рип, залым байны къыдырып кете. Тиль-тильден 
сораштырып, байнынъ эвин табып, онъа келе ве 
селям-келямдан сонъ: 

— Бай эфендим, иш къыдырып узурынъызгъа кель- 
дим. Фиятынен келишсек, сизге ыргъат олурым. Рух- 
сетинъизнен, сабадан башлап ишке кириширим. Ким 
олгьанымны бильмек истесенъиз, оны да айтайым. 
Меним адым - Косе, адым дегиль, лагьабым. Адым- 
нынъ не олгъаныны унуткъаным. Сакъалсыз, мыйыкъ- 

сыз бир адамым, — дей ачыкъкъан фукъаре. 

Бу сёзлерни эшиткен байнынъ исе къувангъа- 
нындан башы кокке ете, амма сыр бермей. 

— Яхшы, ыргьатым олурсынъ, - дей о. - Бутюн 
буюргъан ишлеримни япарсыньъ, керек олса, къам- 
чы да ашарсынь. Эгер шартымны бозсань, джеза- 
сыны да булурсынъ. Шартымны динъле: саба эрте 
тургъанда, сагъгъа-солгъа бурулмазсынъ. Эки огюз- 
ни бир сабангъа екип, тарлагъа кетерсинъ. Акъ- 
шам иштен къайткъанда къуванырсыньъ, кулерсинь. 
Ишинъден келеяткъанда сабанынъ чынъласын, къа- 
ра огюз де кульсин, аламан исе ойнасын. Эгер де 
сен бу шартымны беджерип оламасань, аркъа те- 
ринъден еди тасма кьыйыш сыдырырым. Эгер шар- 
тымдан чыкъмасанъ, о вакъыт санъа къатыкълы 
омач беририм. 

— Вай, эфендим, не дейсиз шу? Эгер шарты- 
нъызны эда этмесем, адым Косе олмасын. Эгер 
де эда этсем, къаймакълы къатыкънен омач яны- 
на долма да къошарсынъыз! Тек меним де шар- 
тым бар, бай эфендим. Меним япкъаныма ич бир 
вакъыт дарылмайджакъсынъыз. «Бу не?» — деп 
бир вакъыт къычырмайджакъсынъыз. Бутюн халкъ: 
«Бай эфенди ыргъатынен пек муаббет, оны ич те 
хорламай», десин. Чюнки мен, «Бай эфенди ыр- 
гьатыны пек хорлай» деселер де, сизинъ алы- 
нъызны аджып кельдим! — дей Косакъай. 

Залым бай Косакъайнынъ айнеджилигин анъла- 
май, онынъ шартына разы ола. Экинджи куню исе 
Косакъай саба эрте тура. Элини-бетини ювгъан 
сонъ, омачыны ичип, огюзлерини сабангъа еке де, 
«Айды!» деп, оларны чёльге-ызангъа айдай. Кунь 
баткъангъа къадар чалыша, сабан сюре. Акъшам, 

кунь къавушкъан сонъ, эвге къайтаджакъ ола, ля- 
кин байнынъ шартыны насыл эда этеджегини даа 
бильмей. Тюшюне. Сонъ кене ишке сарыла. Бир- 
ден акъылына бир шей келе. Чаресини тапкъанына 
къуванып, секириклей. 

Къара огюз кульсин деп, огюзнинъ дудагъыны 
йырта. Аламан исе ойнасын деп, бир аягъыны сын- 
дыра, сабаннынъ да копчегине топракъ тыкъа. Коп- 
чек жыйкъылдап-мыйкъылдап башлай, дерсинь, 
чынълап кете. Къара огюзнинъ дудагъы саркъкъан, 
дерсинъ, шакъылдап куле. Аламан исе «тым-тым» 
ойнагъан киби топаллай. Къуванып кельген Косени 
байнынъ озю къаршылап ала. Бакъса не корьсин: 
къара огюзнинъ дудагъы йыртылып, ашагъы саркъ- 
къан. Аламаннынъ аягъы сыныкъ, сабаннынъ коп- 
чеги исе топракънен къайрала, чыйылдай-выйыл- 
дай. Залым байнынъ ачувындан чырайы агъара, шу 
ань кьамчысына япыша. Косе исе ырджая*, япкъан 
мерафетине къуванып: 

- Не, дарыласынъмы шу, бай эфендим? - дей. 
Амма залым бай бирден озюне келип, ичинден тёв- 
бе эте де ашыгъышнен: 

— Ёкъ-ёкъ, Косе, пек яхшы япкъанынъ. Бугунь 
шартны беджердинъ. Ярынгъа азыр ол, бакъарыкъ. 
Шимди огюзлерни сувар да кель. Къатыкълы омач- 
тан сонъ ышандыргъан долмамны къаймакъ къойып 
ашарсынъ, — дей. 

Эртеси куню Косе кене саба эрте тура, къолу- 
ны-бетини юва, къатыкълы омачны ичип, байнынъ 


ж за 2 
Ырджая – кениш агъыз ачып кульмек, ырджаймакъ 
(русч. «осклабиться»). 

алдына барып, иш сорай. Косакъайны корьген за- 
лым байнынъ исе чырайы тюрленип кете. 

— Бугунь къой авлагъа (къорагъа) бар да, къой- 
нынъ козюнъе бакъкъан союн союп, алып кель. 
Семиз олсын, токъ олсын. Эвиме мусафир ке- 
леджек, мусафир янына къадыны да чакъыра- 
джагъым. Оларны къой этининъ къавурмасынен 
сыйламакъ истейим. Амма бакъ, къойнынъ эти 
етмесе, етмегенин баджагъынъдан кесип алырым! 
Козюнъе къарагъанын сой, къызгъанма! - деп тек- 
рарлай ве окесини зорнен басып; — Къара, бу 
кереси! Бильдинъми?! — дей. 

— Къысмет олса, эфендим, козьлериме къара- 
гъан семиз-семиз союн соярым, - деп, Косакъай 
кьолына бир авуч пичен ала да, кьой авлагъа кете. 
Баргъан сонъ, къалагъа минип, авланынъ ичине се- 
кирип тюше. Бакъса не корьсин, бутюн къойлар Ко- 
сакъайнынъ козюне бакъалар. Ачыкъкъан къойлар 
пичен тилейлер. О исе, пычагъын чыкъарып, ишке 
кирише. Ыргъагъынен къойларны баджагъындан ту- 
тып, уйлегедже къой соя. Бир сюрюнинъ ярысы къа- 
ла. Залым бай, «къайда къалды шу Косе?» деп, къой 
авлагъа келе. Ерде яткъан къойларны корьгенде, 
ачувындан къызарып-бозарып: 

- Бу не демек?! – деп озюни джойып бакъыра. 

— Сизинъ эмиринъизнен козюме бакъкъанын 
соям даа, - джеваплана ыргъат. 

— Вазгеч! Пычагъынъны къынына къой! 

— Уйлегедже битирип оламагъаныма дарыласыз- 
мы шу, эфендим? 

- Ёкъ-ёкъ, дарылмайым, - дей бай ве эвине 
кьайтып кете. Елда: «Бу ыргьат меним башыма 

етеджек, гьалиба, тез-тез бир чарелер табып, он- 
дан къуртулмакъ керек», - деп тюшюне. 

Арадан афталар, айлар кече, лякин залым бай 
озюне башкъа ыргъат табып оламай. Косакьай исе 
янъы ерге алыша, амма бай не демесин, бильгени- 
ни япабере. Яз кече, кузь келе. Куньлернинъ бирин- 
де бай Косакъайны узурына чакъырып: 

– Бугунь биз апакъайнен къомшу койге тойгъа 
бараджакъмыз. Сен исе эвде къалып, пенджере-къа- 
пыгъа баш-козь олурсынъ. Эгер де бир де бирине 
бир шей олса, озюнъден корь Аркъанъдан еди къай- 
ыш тасма тилерим, - дей. 

- Джан эфендим, тек дарылманъыз. Баш-козь 
олурым, адым Косе олмасын! – деп емин эте де 
ыргъат, фаэтонны еке. Байнен ханийи ёлгъа чыкъа- 
лар. Косакъай исе эвде къалып, къапы-пенджереге 
козь-баш ола. Отура, отура безе, джаны сыкъыла. 
«Шимди тойда эр кес тавланадыр!» – деп тюшюне, 
артыкъ даянып оламай: пенджере-къапыны еринден 
сувурып ала, аркъаннен багълап аркъасына ата да 
ёлгъа чыкъа. 

Той азбарына киргенде, анда давул-зурна ур- 
патласын чалмакъта эди. Йигитлер ве къызлар ой- 
нагъанларны къоралап алгъанлар. Эки яшнен къыз 
орталыкъта бир «Къайтарма» ойнайлар ки, дерсинъ 
къанатланып учалар. Косакъай аркъасындаки юкюни 
бир четке тюшюрип, сейирджилерге къошула. Оюн 

биткен сонъ, яшларнен «Къоран» тепкен Косакъай- 
ны корьген бай чапып онынъ янына келе. 

- Аньлашылды! - деп бакъыра о. - Демек, шарт- 
ны боздыны Сен бу ерде не ишлейсинъ? Мен санъа 
пенджере-къапыгъа козь-баш ол деген эдим де! 
Шимди аркъанъдан еди къайыш тасма тилерим! 

— Екь, эфендим, мен шартымызны бозмадым. 
Пенджере де, кьапы да янымда. Бирисине бир шей 
олгъаны ёкъ. Бакъынъыз, эгер бир шей олгъан олса, 
адым Косакъай олмасын! 

– Вай, бакьсанъыз, пенджере-къапыны тюбю-та- 
мырынен сувурып кетирген э?! Мал-мулькюмни ко- 
пеклерге, къырсызларгъа ем эткен! 

— Пенджере-къапыгъа козь-баш ол дединъиз, 
амма мал-мулькюнъизни манъа ишанмадынъыз. 
Оларда ишим ёкъ! Эгер япкьаныма дарылсанъыз, 
аркъанъыздан еди кьайыш тасманы мен тилерим! 

- Екь-ёкь, дарылмайым, Косе, ичте дарылмай- 
ым. Мен шай тааджиплендим кьойдым, иште... Да- 
рылдым дедимми ёкъса? - деп, бай башыны то- 
бен алып, апайына тараф кете. 

Тойдан эвге къайткъан сонъ, байнен апайы айне- 
джи Косакъайны насыл алдатып, ондан кьуртулмакь 
чаресини араштыралар. Чокь тюшюнелер. Ниает бай 
апайына чокь чиберек пиширмекни эмир эте. Ве: 

- Чиберекни пиширген сонъ сандыкъкъа тол- 
дур. Ганъ атмаздан бурун фаэтонны екерим. Сан- 
дыкьны, эв шейлеримизни юклерим. Алтын пара- 
ларымызны алып, Косени бош эвде ташлап къа- 
чармыз. Пезевенк ачтан ольсюн. Бизлер шеэрде 
яшармыз, - дей. Апакьайы чибереклерни пиши- 
рип, сандыкькъа толдура. Алтынларны бардакъкъа 
кьоя. Шойле азырлыкь корьген сонъ, бай апайына: 

- Косе юкьлай, биз де ятып бир чырым этейик. 
Сонъ ёлгъа чыкъармыз, - дей. Шай да япалар. Ко- 
сакъай исе, бу лафны эшитип, юкълагъан киши 
киби ятабере. Байнен апайы юкьлагьанынен, Ко- 
сакъай еринден тура да, сандыкыны ачып, ичин- 


эй 


деки чибереклернинь ярысыны ашай. Сонъра бо- 
шагъан ерге озю кирип ята. 

Гедженинъ ярысында бай еринден турып, апа- 
йыны уянта: Яваштан атларны арабагъа екелер. Шей- 
лерини юклейлер. Невбет сандыкъкъа кельгенде, бай 
оны котерип бакъа да, тааджиплене. 

— Пек агъыр. Не маразнынъ чибереги бу? — деп 
сорай апайындан. О: 

- Чокъ пиширдим. Ёлгъа чыкъкъан сонъ аш къы- 
дырып юреджекмизми? - деп джеваплана. 

Сандыкъны экиси котерип юклейлер. Алтын толу 
бардакъны алып, яваш-яваш ёлгъа чыкъалар. Кой 
четине баргъан сонъ, бай бар кучюнен атларына 
къамчы чеке. Атлар апранлап* кетелер. Сабадан 
акъшамгъа къадар бир ерде токътамадан учалар. 
Акъшам къаранлыгъы тюшкен сонъ бир озен яны- 
на келип токътайлар. Атларны суварып, кишен- 
леп**, отламагъа йиберелер. Озьлери де джар 
башында ерлешип, аш ашайджакъ олып, сандыкъ- 
ны ачалар. Ачалар амма, шашалар! Къапакъ ачыл- 
гъанынен Косакъай башыны котерип: 

— Не, энди кельдикми шу? — дей де сандыкьтан 
тышары атылып чыкъа. Буны корьген бай не ай- 
таджагъыны бильмей. Сувдан чыкъарылгъан балыкъ 
киби агъызыны де ача, де япа. 

— Не олды сизге? Дарылдынъызмы шу, эфен- 
дим? — деп сорай Косакъай байдан. 

- Ёкъ-ёкъ, дарылмайым, Косе, ич те дарылма- 
йым, - тааджипленем. Збет, Алланынъ иши! Айды; 


ж 
Апранлап - атнынъ еринден апранлап (пертаплап) чапып 
башлагъаны (русч. «галоп»). 
Кишенлемек - атнынъ эки алд аякъларыны багъламак». 

тюш арабадан. Чиберек ашайыкь та, ятайыкь. Саба 
эрте турмакъ керек оладжакъ. Ёлумыз пек узакъ, 
дей де, ичинден: «Токъта сен, бир тузакъкъа тю- 
шюрейим сени, озюнъ де бегенирсины» - дей. 

Чиберекни ашагъан сонъ ятмагъа азырлыкъ 
коре башлайлар. Джар башына Косакъайгъа мин- 
дерчик тёшейлер. Онынънен ян-янаша бай ерле- 
ше. Онынъ дигер тарафына исе апайы ята. Шай 
этип юкъугъа кетелер. Байнен апайы, ёлда болду- 
рып, къатты юкълап къалалар. Бутюн кунь сандыкъ- 
та юкълагъан Косакъай юкълап оламай ве байнынъ 
ярамазлыгъыны дуя. Байнен апайы юкълай экен- 
лер, яваштан тура да, байны озь ерине йылышты- 
ра. Озю ортагъа кечип ята ве, не олур экен, деп 
беклей.. 

Гедженинъ дер маалинде, байнен анълашкъан 
апайы, янында яткъан Косакъайны акъайы беллеп, 
кьабургьасына тюрте; 

— Ите, ите Косени, вакъыт болды эндиги, — дей 
ве онынъ ярдымыны беклемеден, «Косакъайны» бар 
къуветинен ашагъы итей. Бай, шамата къопарып, 
учурымгъа юварланып кете. 

— Аллагъа шукюр! - дей ханий. - Не исе де шу 
имансыздан къуртулдыкъ. Бир даа, иншалла, ой- 
лесине огьрамамыз, акъай! Тур даа, не ятасынъ? — 
деп, аля даа еринде ятаберген Косакъайнынъ ому- 
зындан силькей“. Косакъай атылып тура да: 

- Мен мындам, я бай эфендим къайда? - дей 
тааджипленген тавурда. - Бельким мен энди бай- 
дырым? Сенинъ догьмуш акъайынъдырым?! Алла- 
нынъ иши. Эндиги эвге къайтып, раат-раат яшайд- 


- - 
Силькей - итере, сюре (русч. «трясет»). 

жакътырмыз даа, - дей Косакъай. Буны эшиткен 
хание эсин джойып, байылып кьала, амма озюне 
кельген сонь, «Алланынъ иши» деп, такъдирине 
таби ола. 

- Эбет-эбет, эндиден сен Алла берген къо- 
джамсыны Ек атларны, къайтайыкъ. Озюнинь 
эвиньден яхшы ер екъ, - дей, амма ичинде от- 
лар яна. Косакьайгьа алышкъачы: «Алланайым, 
Эвельки байым! Сени кьайдан алайым?!» деп, чокь 
агьлагьан дейлер. Догьрумы, ёкьмы, ким биле? 

Озен пек къатгы акькъан озен экен. Онынъ къуд- 
рети атта дагьлардан буюк-буюк ташларны ювар- 
латып тюшюре экен. Онынь ичинде залым байнынь 
алы не олды экен? Озен оны енгьа киби тыгъыр- 
тып, тап денъизге акетип ташлагъан. Байдан къур- 
тулгьан Косакьай исе озенге тюшип чайкьана, аб- 
дест ала. Виджданыны ве рухуны темизлей. Койи- 
не келип, байсырамай, ыргьат та тутмай, эр шейни 
озь бильгени киби япа, аллы-паркьлы койлю олып, 
эгинджиликнен, малчылыкънен огьраша. Озь эме- 
гинен тапкъан элял отьмегини апайынен пайлашып 
ашай. Чокъ яшайлар. Чокътан-чокъ балалары ола. 
Бек бакъытлы яшайлар. 

Оджа икяесини битирген сонъ адамлар чокъ 
вакъыт индемей отурдылар. Ниает Аджимамбет 
деде терен курсюнди де сюкюнетни бозды: 

— Къуртулгъан экен заваллы. Бай да тапкъан па- 
йын! Аз-бучукъ халкънынъ устюнде ойнагъанмы 0?! 
Тавукъ деген тавукъ озю союладжакъ темиртекни 
озю къазып чыкъара, дейлер. Бай да озю озюнинъ 
башына еткен экен даа, - деди. 


Е 
— Звалла, оджа, пек яхшы айткъан масалы!н»` 

Бойле масалларны чокь биледирсинь? - деп со- 
рады Бекмамбет деде. 

- Эбет, эппейи топладым эндиги: «Шах-Сыма- 
ил», «Таз олан», «Сафанен Джефа» ве иляхре... 

а -- 


4 да”, схкизинджи “5 
г“ АКЪШАМ = 


Тышарыда къара къышнынъ бораны кене увыл- 
дай. Кьырлар тарафтан ызгьыргьан* къатты руз- 
гяр ерде яткъан къарны чанъгъытып, джылгъа-джап- 
лар** ичине толдура, ышыкъ *** ерлерге уюрип оба- 
лай. Копек биле ювасындан башын чыкъармай. Кой- 
люлерге мал къаравдан* *** башкъа иш олмагъа- 
нындан, джан сыкъысындан не япаджакъларыны 
бильмей къарта, домино ойнайлар. 

Ондан да безиле экен. Аскерликте корьгенле- 
рини, шеэрге баргъанда эшиткенлерини, бутюн 
бильгенлерини бир-бирине икяе эттирелер. 

— Мен трактор-комбайнджы курсында окъугъа- 
нымда, – деди кулюмсиреп Муртазанынъ баба- 
лыгъы Шайиб акъай, - акьшамлары ятакъханеде 
аркъадашларымдан бир эфсане эшиткен эдим. 
Истесеньиз, айтып берейим. 

Джемаат бугунь де Муртазаларнынь эвинде топ- 
лангъан эди. Оларнынъ эви койнинъ ортасында ол- 
гъаны ичюн пек эпли эди*****. 

– Айт, Шайиб, бильгенинъни. Эшитсек, биз де би- 
лирмиз, бизни къарт деп тартынма. Мен текаран джан- 
таяйым. Не ичюндир бильмем, бугунь бираз белим 


4 


и „ Ызгъыргъан - къутургъан (русч. «беснующийся»). 
Джылгъа-джаплар - къырлар арасы, яйла. 
Ышыкъ - ярыкъ, шуле. 
а Мал къаравдан - мал бакъмакътан (русч. «СКОТОВОДСТВО»). 
Эпли эди - эр джеэттен гузель, уйгъун эди (русч. 
«подходящий, удобный»). 

агъыра, ~ деп, Бекмамбет деде къатты юн ястыкъны 
эплеп*, къолтыгънынъ астына басты да аякъларыны 
миндер устюне узатып янтайды. 

- Муртаза, сен тез язасынъ, дефтернен къале- 
минъни ал. Мен яваш-яваш айтарым. Эр айтыл- 
гъан масал-эрте, эфсане-риваетлер язылып таш- 
ланса, несиль ичюн олар гъайып олмазлар. 

Муртаза язмагъа азырлангъан сонъ, Шайиб 
акъай тамагъыны къырып, икяесини башлады. 


КЪЫЗЛАР ЧОКЪРАГЬЫ 


Эвель-эзельден Къоз джемааты «Бутюн дунья- 
да Кьоз киразындан да лезетли кираз бармы экен?! 
Не ерден табарсынъ бойле назик къокьулы, шер- 
бет шыралы сары армутны?! Бутюн Кьырымда раст 
кетирмезсинь сельби бойлу, индже белли йигит- 
лерни, Кьоз йигитлери кибисин! Башкъа бир ер 
биле экенми кьаялар, учурымлар, дерелер джап- 
ларында эчки киби еньгилликнен тырмашкъан къыз- 
ларны?!» – дей экенлер. 

Акъшамгъы кунеш кьумачынынъ зиясынен чалар- 
гьан Эльтийген дагьы дагь диярынынъ эвлятлары- 
на сукъланып бакъа. Акъшамгъы ашларын ашап, 
кьавеханенинь огюне топлангъан къартларнынъ да- 
вушларына къадимий Эльтийген тюшюнджели алда 
динълене. .. Этрафкъа кьокьусын джайраткьан Емен 
къавесинден бир ютум ютып, башларыны гъурур - 
нен котерелер. 

— Эвельси чокъ яхшы эди!.. 

- Әбет, яхшы эди! - деп тасдыкьлай докьсан 


ж 
Ястыкъны эплеп - ястыкъны келиштирип башы астына я 
да тизлери устюне къоймакъ. 

яшлы Муслядин деде. — Вакьтында ягьмур ола эди, 
керекмегенде ягьмай эди. Япракьларны кьурт емей 
эди. Бал чыбын да бар эди. Кьозулар да маньрай 
эдилер. Эр кишининъ экишер чифт сув сыгъыры 
бар эди... Яхшы эди эвельси. 

- Эбет, эвельси яхшы эди. 

Къоз джемааты Муслядин дедени динълеп, кур- 
сюне. Лаф арасы къарангъы баскъанын дуймай къа- 
лалар. Анда-мында, мышыкъ козю киби йылтырап, 
отчыкълар яналар, тосат-тосат сигар тютюни чал ду- 
манле баш-устюни къаплай. Динълеп отургъан къарт- 
лар джиддийликнен сускъанлар. 

— Сув чокъ эди, — деп курсюне бири. 

~ Не-е? — эшитмей Муслядин деде. — Деликли 
къаянынъ делиги ёкъ, дейсинъми? — деп авучыны 
къулагъына кетире. — Ёкъ эди, ёкъ эди. Къызлар 
чокърагъы ачылгъанда тешильди... 

— Айтабер, айтабер, — деп мураджаат эте къарт- 
нынъ къулагъына янтайгъан къаведжи. — Халкъ динъ- 
лемек истей. 

Озюнъе яхшы олгъанда эр кеске де яхшы ол- 
гьаныны истейсинъ. Адамнынъ юреги шай яратыл- 
гъан. Кишиликли олмакъ — алидженаплыкътыр. Къоз 
джемаатында факъыр-фукъаре ёлджуларны Алла 
мусафири этип тойдурмакъ эвель-эзельден дестур- 
адет олып кельген. 

Джемаат ашагъа — багъ-багъчаларгъа ишке кет- 
кенде, ёлавчыларны къабул этмек ичюн койде киши 
къалдыра экенлер. Куньлернинъ биринде, койде тек 
къартийлернен балалар ве нишанлангъан учь къыз 
къалалар. Къызлар, той айларыначы джийизлерини 
тигип, нагьышлап битирейим деп ашыгъалар. 

Шу куню авасы пек сыджакь экен. Шунынъ ичюн 
кьызлар ишлейджек ишлерини алып, тав ичине сал- 
къынлыкь арап кетелер. Шу заман Эльтийген къа- 
яларындан дагь рухлары чыкъалар ве факъырлар- 
гьа чевирилип, кьызлар янына келелер. Кьызлар 
исе сокьур, акьсакь ве кьамбыр факъырларны ко- 
рип, оларгьа теменна этип селямлашалар ве ал- 
шерифлерини сорайлар. 

- Ачыкъкъандырсыз, буюрынъыз ашкъа, - деп, 
гурь япракьлы, кень башлы эмен тереги астында 
(о терек анда але даа ешере эмиш) бокьчаларыны 
чезип, мусафирлернинь алдына пенир, сарымсакь 
ве пите кьоялар. 

- Буюрынъыз, азизлер, ашанъыз, - деп фа- 
кьырларны сыйларлар. Факьырлар ичтианен ашап, 
кьызларны алгьышлайлар. Эм олар не къадар 
ашагьан олсалар да, кьызларнынъ бокъчаларын- 
дан аш эксильмей. 

— Яхшы тойынъыз, ёлунъыз узакътыр. Даа къа- 
ерде ашарсыз?! - деп токьтамай сыйларлар къыз- 
лар факъырларны. Ве озьлерине къалдыргъан сары 
армутларны да берелер. Елджулар пек мемнюн 
олып, шадланалар. 

— Аллах Тааля юрегинъизни бахытлы этсин! 
Гонъюлинъизнинъ тёринде сакълы истегинъиз бар- 
дыр, айтыныыз, кьызлар. Бахытлы дакъкъада ях- 
шылыкьнен ниетленген олсанъьз, мытлакъа му- 
радынъызгъа етерсиз! — дейлер олар. Къызлар исе 
утанып, озь гоньюллерин ачмагъа тартыналар. 

- Бир тюрлю истегимиз ёкъ, - дейлер. Фа- 
къырлар: 

— Бир тюшюнип бакъынъыз, ашыкъманъыз ёкъ 
демеге, - дегенде, къызлар кулюшелер, бириси исе 
шай дей: 

— Джийизлеримиз тез-тез тигилип, нагьышла- 
нып биткенини истеймиз. 

— Әвге кьайтып кельсеньиз, истегенинъиз 
макъул олгьаныны корип, ниетинъизге наиль олур- 
сыз, - дей кьамбур факъыр. Экинджи къыз ша- 
кьылдап куле де: 

- Мен исе кьартанамнынь манъа мырылдагъа- 
ныны истемейим, - дей. 

— Къартананъ да мырылдамаз, — дей акъсакъ 
факъыр. 

— Я сен неге индемейсинъ? — деп сорай сокъур 
факъыр. — Сен не истейсинъ? — деп мураджаат эте 
учюнджи къызгъа. О исе, ойчан тавурнен: 

— Эпси бир истегиме наиль оламам. Оны айтып 
напайым? — дей маналы ойгьа далгьан алда. 

— Не ичюн наиль оламам дейсинъ? Бир айтып 
бакь? — дей кене шу факъыр. 

— Айсе, айт десенъиз, айтайым истегимни: мен, 
дагьда чокьракь ачылгьаныны, кой ичинде сал- 
къын, буллюр чокъракъ сувунынъ акъкъаныны, кой 
ичинден кечкен ёлавчы шу чокъракъ сувыны ичип, 
болдургьан-талгьаныны унутып, кийиктей тендю- 
рюст олгъаныны истейим. Койлюлер исе язнынъ 
сыджагъында, иштен сонъ, чокъракътан тазелик 
алып, Аллахнынъ мераметлилигини урьметлесин- 
лер. Ве чокъ яшагъанларын, бахытлы олгъанларын 
истейим, — деп токътала учюнджи къыз. 

— Я озюнъ ичюн не истер эдинъ? — деп сорай 
сокъур факъыр. 

— Озюм ичюнми? Манъа ич бир шей керекмей. 
Эпси шейим бар. Халкъ бахытлы олса, мен де ба: 
хытлы олурым, халкънен берабер, — дей къыз. 

Сокъур факъыр тааджипленип, шадлангъанын- 

дан козьлерини ача ве онынъ козьлеринде мавы 
кокнинь шавлеленген нурлары яна. 

— Энъ болмайдым адынъны айт! - дей факъыр. 

-- Адым Фера, — деп джеваплана къыз ве утан- 
гьанындан козьлерин яшыра. 

— Адынънен къартай, Фера ханым! Истегенинъ- 
дай олур. Халкь адынъны ич унутмаз, — деркен, 
сокъур факъыр Эльтигенге чевириле де сырыгъы- 
ны юксек котерип, къаягъа ура. Кок гудюрдей, къая 
ортадан ярыла. Таш кесеклери ягьмур киби дере- 
ге ягьалар. Дагь къара булутларнен къаплана. Бу- 
лутлар даркъагьан сонъ къызлар къаянынъ делиги- 
ни корелер ве учурымдан тюшкен учан-сув агъы- 
нынь гурюльтисини эшитилер. Сувнынъ биринджи 
тамчылары учып келип, Фера ханымнынъ аякъла- 
рыны ювалар. Шу ань факъырларнынъ гъайып ол- 
гьанларыны къызлар сезмей къалалар ве оларнынъ 
ким олгьанларыны сонъундан анълайлар. 

Шай этип, Фера ханым алидженап мурадына 
наиль ола. О къартайып, козьлерини эбедий юм- 
гъан сонъ, онынъ къабирини юксек ташнен къалай- 
лар. Онынъ ады халкънынъ хатырасында аля даа 
яшай. Муслядин къарт исе шу мезарнынъ къала- 
сыны озю корьген ве баш ташында арап арифле- 
ринен язылгъан языны да окъугъан: 

Япышма, Фера ханым, дюньягъа, 

Эбедий дегильсинъ, джианым. 

Эбедийлик яраша хатрагъа, 

Сен солмаз гулюмсинъ, джианым, 
— деп язылгъан экен. 

Муслядин деденинь сеси тынгъаны чокътан. Ля- 
кин ойгъа далгъан джемаат еринден кьыбырдама- 

ды. Ниает Муслядин деде сырыгъына таянып, ерин- 
ден кьалкьты. 

- Вакьыт олды, эв-эвге кьайтмалы, - деди о. - 
Деликли кьая шувулдай. Бельким ягьмур олур. 

- Эбет, ягъмур керек, сув ёкъ. Әр шей къурый, 
- деп кьошты оньа кьаведжи. 

- Керек, керек, - деп баш салладылар кьал- 
гьанлар. 

- Бир Фера ханым даа керек, - деп кулюмси- 
реди бу эфсанени язып алгьан яш оджа. Муслядин 
деде исе сырыгыыны ерге урып: 

- Фера ханым олгьанда сув чокь эди. Шимди 
исе аз. Адамлар бозулалар! Халкь даа зияде де- 
лирсе, Къызлар чокърагъы тюбюнедже къурыр! – 
дел ёлнынъ козюне, джемаат огюне тюшип, эвине 
тараф адымлады. 

Бе ОЪ УЗ ынджьг= | 
АКЪШАМ 24 


Рахметли Кендже-Осман акъай 1905 сенеси 
Япон дженкинден къачып, Батум шеэрине, ондан 
Тюркиеге барып чыкъа да, Бандырма шеэринде ер- 
леше. Сонъра, яваш-яваш къорантасыны да анда 
джыйыштырып ала. Ала, амма, 1912 сенеси апан- 
сыздан вефат эте. Апайынынь эки агъасы да оль- 
ген сонъ, инчеклери* – кучюк огъул къардашлары 
Абкъадыр къартбаба къалгъан тувгьанларыны топ- 
лай да Къырымгъа – Керичке кочюрип кетире. Та- 
якътан къачып чокъмаргъа тутулды дегенлери киби, 
1914 сенеси онынъ озюни Биринджи джиан джен- 
кине апкетелер**... 

Экинджи джиан дженк арпесининъ къышы эди. 
Кендже-Осман акъайнынъ тул апайы Лейля анай, 
Керичтен Муртазаларнынъ эвине мусафирликке 
кельди. Онъа хошкельдиге кельген джемаат огюне 
адетиндже тазе къаймакълы къаве къоюлды. 

– Буюрынъыз къавеге, Керичтен кельди. Суву- 
маздан бурун ичинъиз, – деди де Лейля анай филь- 
джанларны курсю устюне къойды. Къаве ичип 
сонъуна чыкъкъанда, Лейля анай Бекмамбет акъ- 
сакъалнынъ козюне бакъып: 

— Сизни бу орталыкъта энъ айтувлы масалджы- 
лардан деп саямыз. Рухсет этсенъиз, кьартбабам- 
дан эшиткен бир риваетни айтып берейим. Бу улу 


ж 
Инчеклери – кучюк къардашлары (русч. «младшие братья»). 
жж 
Апкетелер - алып кетелер. 

хатра да ерде кьалмасын... - деди де утансырап 
кулюмсиреди. 

- Лейля! Насыл риваето, я? Мен бильмейимми? 

- Риваетнинь ады «Къыркь ата». 

- «Къыркъ ата»ны мен эшиткен эдим. Амма о 
толу акъылымда къалмагъан. Сен, Лейля, тартын- 
май айтабер. Мен де эсимде джанландырып ала- 
рым, бельким, -- деди Аджимамбет акъсакъал. 
Сонъра кьулагьыны серийтип, тааджипнен динъ- 
ленген Аджимамбетке бакъып, мыйыгьынынь ас- 
тындан кулюмсиреди. Бем-беяз сакьалыны сый- 
пады да онъа мурааджат этип: 

— Сен, Аджимамбет, эртени пек севсенъ де даа 
бирисини биле айткъанынь ёкъ. Эндиги сефери 
невбетни саньа берирмиз! - деди. 

- Бекмамбет акьам, сенинь бильгениньни мен 
де билем. Меним бильгенимни сен де билесинь. 
Оны текрарлагьанда не табаджакьмыз... Эйиси, 
яньы адам бильгенини икяе этсин... 

Орталыкь тынычлангьан сонь сез Лейля анай- 
гьа кечти. 

- Эки юз йыл о ягьында, Кьырымны Русие даа 
запт этмезден бурун, — деп башлады о... 


КЪЫРКЪ АТА 


Къырым ярымадасында Дешт-и Къыпчакь хан- 
лыгъы Герайларнынъ къолунда олгъан заман, де- 
ликъанлы йигитлер озь кучюни къайда сарф этмеге 
бильмегенлер. Хан Сарай козь кьымгьанынен, олар 
Ор къапыдан отип, кьомшу падишалыкьтан бала 
алып къачкъанлар. Бала алып къачувнынъ сонъу Эр 
вакъыт хайырлысынен битмеген... О заманлары Ке- 

рич ярымадасында Акькозь деген бир эким яша- 
гъан. Бу экимнинъ канамиясына да «Акъкозь» деп 
ад кьойгьанлар. Акъкозьден къарагъанда, кьыбла- 
мен куньтувар кошеде Айман къую деген кой шим- 
ди де бар. Айман кьуюнынъ шорбаджысы айтувлы 
батыр экен. О кьомшу падишалыкьтан къыркь бала 
алып къачкъан ве оларгьа аталыкъ япкьан. Шуньнъ 
ичюн де онъа Къьркъ ата лагьабыны бергенлер. 

Бала авджылыгъында юрген йигитлер, бир-би- 
рини корьгенде, эректен: «Аллаху экбер!» – деп 
бакъыра экенлер. «Аллаху экбер!» деген джевап 
алынса, къаршысындаки адам озьлеринкинден 
экени анълашыла экен. Сонъра олар бирге къо- 
шулып, эвге къайта экенлер. 

Куньлерден бир кунь, Айман къуюлы батыр кене 
«авгъа» чыкъа. Къомшу падишалыкътан эки бала 
алып къача. Оларнынъ бириси докъуз-он яшында, 
дигери къундакъта экен. Батыр уйкен баланы ар- 
тына багълай, къундакътакини алдына ала. Кери 
эвге къайткъанда, артындан «Аллаху экбер!» деген 
давуш эшите. Оркъапугъа якъынлагъанда, артын- 
дан етип кельген атлы: «Аллаху экбер!» – деп кене 
текрарлай. Батыр атынынъ тюзгинини тарта, «озю- 
мизнинь даа бир йигитимиз къайта экен» деп, аты- 
нынъ юрюшини явашлата, лякин артына бакъмай. 

Арттан кельген атлы батыргъа бир окъ атыла- 
джакъ къадар месафеге якъынлашкъанда, джайы- 
ныны ала, батырны ата. Окъ келип онынъ аркъасы- 
на саплана. Сапланды дегенде, Къыркъ ата аты- 
нынъ тюзгюнини къагъа, аты шу ерден учып кете. 
Онынъ ельетмези къанатлы экен, дейлер. Догъру- 
мы, ёкъмы? Ким биле... 

Шу учувынен ат тап Акъкозьнынъ канамисына 
келип, пичен кебенинде токътай. Къыркъ ата 
йыкъылып, эсини джоя. 

Эким Акъкозь саба турып, эвинден чыкъкъанда, 
кебенде тургъан атны корип таный. «Къыркъ атагъа 
бир шей олгъан!» – деп теляшлана, онынъ янына 
бара. Бакъса не корьсин: Къыркъ атаны окъ тешип 
кечкен. Даа да догърусы: эвеля артына багълы он 
яшлы баланы тешип кечкен, сонъ Къыркъ атанынъ 
озюни ве къундакъта яткъан балагъадже барып 
чыкъкъан. Къундакъкъа токъунгъан да токътагъан. 
Бала сагълам къалгъан. 

Эким Къыркъ атаны азмы тедавийлей, чокьмы 
тедавийлей, амма ахыр сонъу аякъкъа турсаткъан. 
Сагъ-селямет олып, эвине къайтаджакъта, Къыркъ 
ата экимге: 

- Чокъ сагъ ол, эким! - дей. - Тедавийлев 
акъкъына не берейим? Не берсем де, къарувынъ- 
ны къайтарыр экеним? Чюнки янъыдай догъгъан 
киби олдым! 

— Бир шейинъ керекмей, тек анаву къундакъта- 
ки баланы манъа бер, - дей эким. 

- Не истесенъ исте, амма баланы истеме, чюн- 
ки бу меним сонъки барувым. Бала ичюн къаным- 
ны тёктим, онынънен кьандогьмыш олдыкъ. Олюм 
алында яткъанымда ант-емин эттим: баланы огъ- 
лум этип остюрмеге сёз бердим. Къарангъыда чы- 
рагъым, къартайгъанда таягъым олсун дейим, - деп 

джеваплана батыр. 

Шай да япа. Бала осе, буюй. Зынджырлы медре- 
сени битире. Тюркиеге барып, алий бильги алып 
келе. Къырым, Дешт-и Къыпчакъта энъ буюк улема 

ларнынъ бири ола. Аякьларына табылдырыкь кий- 
ип, табылдырыгъына къонъравлар тагъып, «ерде 
юрген кьурт-кьырмыскьаны таптамайым, таптап гу- 
няхкяр олмайым!» — дей. Башына тадж киби беяз 
сарыкъ, кьолтугьына Къуран къысып, шу къолуна кер- 
бар теспи, дигер къолуна сырлы сырыкъ алып юре. 
Дешт-и Къыпчакьнынъ, Къырым ханлыгъынынъ энъ 
итибарлы руханийи ола. 

О заманда Къырым ярымадасынынъ къапысыны 
— Оркъалени тюрк янычарлары къоругъанлар ве хан- 
нынъ рухсети олмай, ич кимни кьаленинь ичине кир- 
сетмегенлер. Оркъалесининъ бекчилери — янычар- 
лар, банагьы улема адамыны къапыда къаршылап 
алалар. Анълашылгъанына коре, о къалени сеяат 
этеджек олып кельген экен. Къапыда къаршылап ал- 
гъан къале бекчилерининъ башы, тюрк пашасына о: 

— Оркъалеси — пек къудретли къале, деп сай- 
гъанлары ичюн оны бир корьгим кельди, - дей. 

Къаленинъ бунчикли пашасы къыйметли бах- 
шышны алгъан сонъ: 

— Ич кимге къалени сеяат этмек ичюн рухсет 
берильмесе де сиздай урьметли улема кишиге мен 
озюм косьтеририм къалени, - дей. 

— Айсе, ярын саат он экиде махсус сеяат ур- 
бамны кийип, къаленинъ къапысы янында олурым, 
— деп артына къайта. 

Экинджи куню кьапыджы бей кьапыны ачып, уле- 
маны кьалеге давет этем дегенде, рус ордусы апан- 
сыздан уджюм этип, кьапыдан ичериге кире, кьале- 
ни ала. Бу улема киши русларнен мектюплешип, ань- 
лашкьан зкен ве кьапы ачыладжакъ вакьтыны олар- 
гъа бильдирген экен. Догьрумы, ёкъмы? Ким биле... 

«Ичтиа аш башында ачылыр», дегенлери догъ- 
ру экен. Рус ордусынынъ макъсады къалени тар- 
мар этип къайтмакъ олса да, даа якъында тахт- 
кьа отургьан хан аскерине ёлбашчылыкъ япып, 
къаршы уджюмге кечалмай. Сераскерликни то- 
руны кьалгьай-султангьа авале эте. О да абды- 
рай. Рус ордусы къаршылыкъ корьмеген сонъ 
джурьатлана, ичтиасы ачыла да Къырымгъа кире. 
Бу иш тесадуфий дегиль экен. Ана-бабасы орус 
олгъан, тамырында орус къаны акъкъан Къыркъ 
атанынъ огъуллыгъы, мусульман улемасы олса да, 
зеэрли йыланны юрек тюбюнде беслеп, къырым- 
татар халкъына саткъынджылыкъ, орус халкъына 
перверлик япкъан... 

Орусларнынъ: «Борюни не къадар бакъсанъ да, о 
тавгъа бакъар» деген пек догъру аталар сёзю бар. 
Бу саткъын улема бакъылгъан борю олып чыкъкъан. 
Бу фаджиалы уджюм 1736 сенеси олып кечкен. Орус 
аскерлери Кезлевни басып алгъанлар, Багьчасарай- 
ны ернен ексан эткенлер, бир тамам якъкъанлар. 

Уджюм эткен ордунынъ сераскери фельдмаршал 
Миних орус чарине язгъан хабернамесинде шойле 
деп яза: «Биз толы гъалебени къазандыкъ; аскер- 
лер о къадар джоштылар ки, Багъчасарайны атеш- 
тен сакълап къалмакънынъ чареси олмады. Шезр- 
нинъ дёртте бири, Хан-Сарайнынъ исе мезарлыкъ- 
нен амамындан гъайры бутюнлейи янып битти». 

О вакъытта Къырым ханлыгъы — Дешт-и Къып- 
чакънынъ тахтында Фатых-Гирей | отура экен. Бу 
ачыкъавузлыкъ ичюн Осман Порты оны тахттан ко- 
терип ата ве онынъ ерине Меньли-Гирей П-ни Экин: 
джи кере къайтарып тахткъа къоя. О «алма» да керт” 

меден татлы олып чыкьмай. Бу фаджиалы ян- 
Гьынлар вакътында орусларда «Как в Крыму - все 
в дыму!» деген айтым пейда ола. Кыркь атанынь 
батырлыгъы да халкъына бойле айланып чыкъа. 

– Эр батырнынъ яхшы япкъан иши кяде яхшы 
нетиджеге кетирмей экен! – деп Лейля анай икяе- 
сини битирди. 

– Эвалла, Лейля, эвалла! Бу сенинъ ривает де- 
генинъ тарихымызнынь бир парчасы экен де! Хан- 
ларымыз шундай ачыкъавуз олгъанлары ичюн Ос- 
ман Портынынъ къолундан сыптырылып, Русие 
къолуна тюшкенмиз ве бунынънен берабер хан- 
лыгьымызны да джойгьанмыз, – деди Бекмамбет 
акъсакъал. Одадакилернинь эписи башыны котер- 
мей отура эдилер... 


Це 


4 =” онынджы 


АКЪШАМ "=, 
———Са» 2 |! 

Невбеттеки кьыш акьшамларынынь биринде 
джемаат Къарасиджевут коюнде кой почтаджы олып 
ишлеген Мурадасыл акъайнынъ эвинде топланды. 
Онынъ эви койнинъ четинде олып, пичма таштан 
япылгъан кирамет тобели эв эди. Озю исе ири му- 
чели, узун бойлу, кенъ омузлы, мазаллы, Элли яш- 
ларында киши эди. Инкъиляптан бурун медресе би- 
тирген, арап элифбесини яхшы бильген, рус элиф- 
бесини де авеснен огренеяткъан, атта газет-пазет 
те окъугъан киши эди. О вакъытларда койде газет 
окъугъан киши ёкъ эди десенъ ялан олмаз. Тек 
оджа, колхоз ве кой совети идарелеринде ишле- 
генлер идареге кельген газетлерни окъур эдилер. 
Мурадасыл ничюн почтаджы олып ишлей эди, 
аджеба? Онынъ онъ аягъы ёкъ эди, шунынъ ичюн 
де о къолтукъ таякънен юре эди. Аягьыны Биринд- 
жи джиан дженкинде, Карпат дагъларында снаряд 
алып кеткен. Русие чарын къорчалап, къан тёккен. 
Лякин «чар ичюн аягьыныны джойдынъ» деп, онъа 
нефакъа биле бермегенлер. 

Яш олгъанда о колхозда къорувчы олып иш- 
лей эди. Онынъ къоллары пек къуветли олгъаны 
ичюн атны эгерлеп, эгернинъ эки къашындан ту- 
тып бир секиргенде, агъач аягъыны эгер устюн- 
ден кечирип эгерге отурыр эди. Аты чапкъанда 
эгер устюне кьуюлгьан* эйкель киби кьыбырда- 


> 
Къуюлгъан - бу ерде бакъыр, цемент ве иляхридан къуюлгъан 
эйкель козьде тутула (русч. «отлитый из меди, бронзы и т.д.»). 

май отурыр эди. Аскерликте де азамат атлы ас- 
кер олгьан эмиш, дей эдилер. 

Я онынь кьол чалгьысынен пичен чалгьаныны 
корьген олсанъыз! Къолтукь таягьыны бир кьол- 
тугыына кьысып, ойле сильтер эди ки, корьмели- 
сиз. Чалгьысынынь артындан бакъып турсанъ, бой- 
нынь агьыра эди. Ич ким онынь артындан пичен 
чалып еталмай эди! 

Мына бугунь биз онынь эвиндемиз. Адетке кир- 
ген тазе кьаймакьлы кьаведен сонь Бекмамбет деде 
озюнинъ сонгьы икяе-риваетини айтмагъа башлады. 


АЧКОЗЬ ХАН 


Заман-заман экенде, заманлар яман экенде, 
къаплы-къуплы бакъалар къанатлангъан учмая, 
денъиздеки балыкълар кера туткъан къачмая. Он 
эки сычан Чора киби атлангъан, дервизада ат къо- 
шысын чапмая! Шу заманда ильханлар бир-бири- 
нен талашкъан. Халкъчюн исе аманлыкъ ич къал- 
магъан!.. 

Къыпчакь улькесининъ дер вакътында, Эски Къы- 
рымда Аслан деген бир хан яшагъан. О хандан да 
акъыллы хан бутюн джианда олмагъан. Лякин шусы 
языкъ ки, о бутюн акъълънь, байлыгъыны арттыр- 
магъа сарф эткен. Ниетине наиль олып, байлыгъы- 
нен намлы, къудретинен шанлы олгъан. Дюньяда бир 
минсиз шей юзюм къурусы олса, онынъ да тюбюнде 
чоби бар, дейлер. Аслан ханнынъ да баш мини - 
ачкозьлюги экен. 

Бизим къартлар та о заманда: «Къанаат къарын 
ачтырмаз!», деп айткъанлар, лякин Аслан хан зен- 
гинлигине асыл къанаат этмей экен. Онынъ мермер- 

таштан къурулгьан, тепеси кьыйметли ташларнен ор- 
тюльген хан сарайы, кокке аралаш Кок Сарайы бар 
экен. Ареминде юз апайынен эки юз де джариеси 
бар экен. Перий къызларгъа гезмек ичюн гульбагъча- 
лары, чет эльден кельген базыргянлар ичюн керван 
сарайлары, къавеханелери, мусафирханелери эм де 
чокъ медреселери, ильмий оджакълары бар экен. 
Адсыз-эсапсыз джылкъысы ве чокътан-чокъ къой сю- 
рюлери къулан чёль отлакъларында джайылып юре 
экенлер. «Ильде тынчлыкъ, дженк олмагъаны чокъ- 
тан. Байлыгъы кунь-куньден арта, амма хан озю гъам 
ичинде юре. Дюньяда даа не керек о хангъа?!» - 
дей экен эр кес. Куньдюзи тюшюндже-гьам ичинде 
юрген хангъа геджелери тюшюне кимдир келип, 
онынъ юкъусыны боле, ойлярыны телюкелей экен. 
Гедженинъ дер маалинде тёшегинден къалкъып: «Эр 
шейим бар! Байлыгъым да, къудретим де. Тек алты- 
ным аз», деп ойляна хан, акъылыны учургъан киби 
ола. «Къайдан тапмакъ мумкюн чокътан-чокъ алтын- 
ны?», деп озю-озюнен лаф эте, азаплана экен. 

Тап сонъунда: «Суний алтын япмакъ мумкюн 
экенми, аджеба?» — деп озюни ёрта ве сабагъачы 
юкъламай, тешекте авдарылып чыкъа экен. 

Куньлернинъ биринде хан якъын бей-беклери- 
ни чагъыра да бутюн ханлыкъта бар энъ ферасет- 
ли, зеккий улемаларны топламакъны эмир эте. 
Бойле эмирнинъ асылына етмеген бей-беклер, 
озьлерининъ къоллары астында олгъан зиялылар- 
ны чагъырып кетирелер. 

Хан, узурына топланып, «къылыч сенден, баш 
бизден» деп седжде эткен алимлерге: 

— Ойле бир усул тапманъызны истейим ки, - 
деп беян эте юрегини кемирген азабыны, - шу УСУЛ" 


78 


дан файдаланып ташны алтынгъа чевирмек мум- 
кюн олсун! - дей. 

Бейлер ве улемалар, «Хан акьылыны джойгъан, 
гьалиба!», деп абдырайлар. Энь къарт улемалар- 
дан бири турып: 

- Эгер де таштан алтын япмакънынъ имкяны 
олса, халкъ оны чокътан япар эди, - деп ханнынъ 
аягъына йыкъыла. Кьалгьанлары: «Алтынны ойле 
къолайлыкънен япмакъ мумкюн олса, онынъ фияты 
да ярым пулгъа чевирилир эди» - деп, ичинден ку- 
лелер де хангъа: 

- Падишанынъ истеги – къулларына къанундыр! 
Сизинъ айткъан усулны араштырып тапмакъ ичюн 
бизге муддет бер, - дейлер. Бир къач вакъыт от- 
кен сонъ Аслан хан оларны кене чагъыра. 

- Къана, не яптынъыз, ишинъиз не алда? - деп 
сорай улемалардан. Олар: 

– Эгер мумкюн олса, хан азретлери, даа бек- 
ленъиз, - деп муддетни узатмагъа рухсет сорай- 
лар. Вакъыт отсе, ханнынъ акъылы башына келир, 
деп умют этелер. Лякин Аслан ханнынъ джаны пат- 
лайджакъ алында булуна, о беклемеге чыдамай. Эки 
афтадан улемаларны кене чагъыра. Улемалар кене 
муддетни узатмагъа ниетленип агъызларыны ач- 
къанда, хан оларны къувып йибере. Акъыллы хан 
экен. Асмай-кесмей. Келеджекни ойляна. 

«Халкъ арасында ферасетли-зеккий киши чокъ- 
тыр. Бу папагъанлардан оладжакъ шей ёкъ. Халкъ 
арасына чыкъып озюм араштырайым, бельким 
арагьанымны тапарым?» – деген къарарнен адий 
халкъ урбасыны кийген алда, Эски Къырым база- 
рына келип, халкъ арасына аралашып кетмек ис- 
тей. Бейлер ханны не къадар айындыраджакъ олып 
тырышсалар да ич олдурамайлар. 

— Халкь арасында юрмек хан азретлерине ке- 
лишмеген шей. Ким биле, не олмакъ мумкюн?! 
Бельким, хан азретлери, кьулагьынъызгьа яраш- 
магьан шейлер эшитирсиз! — деп къайгьырсалар 
да, хан бирисин якъын кетиртмей: 

— Эпси бир барарым! Манъа алтын керек, ал- 
тын! Анъладынъызмы?! - дей. 

Экинджи куню дервиш урбасыны кийип халкь 
арасында юре. Бейлернинь айткъанлары догьру 
олып чыкъа: чокь джан агьыртыджы сёзлер эши- 
те, эм озю акъкъында, эм бейлер акъкъында. Эски 
Кьырым базарынынъ къавелеринде, керван-сарай- 
ларда эшиткенлерине даяна, сыр бермей. Озю- 
нинь сонъки ойлары акъкъында да эшите. 

— Асланхан акьылыны учургьан, шундай акьыллы 
киши эди, языкьлар олсын! Таштан алтын яптыр- 
макь истей экен, — дейлер бирлери. Башкъаларын: 

— Тылсымджы Кямильни чагьырсын, о, бельким, 
бир чаре тапа билир, — дегенлери ханнынъ кьу- 
лагьына чалына. 

— Не ерде яшай о тылсымджы Кямиль? — деп 
сорай «дервиш» хан. Адамлар онъа Кямильнинъ ким 
олгьаныны, не ерде яшагьаныны тефсилятлы анъ- 
латып берелер. Экинджи куню Аслан хан чорасы- 
ны йиберип, тылсымджы Кямильни Хан Сарайгъа 
чагьырта. Кямиль, ханнынъ узурына келип, темен- 
на бере де: 

— Сизден къылыч, менден баш! — деп юзь тобен 
йыкъыла. 

- Тур, Кямиль — деп, хан оны турсата да мера- 
мыны анълата. Кямиль чокъ вакъыткъачы ойгъа дала", 
индемей тура. Ниает бир фикирге келип: 


№ ъл 
Ойгъа дала - тюшюнджеге дала (русч. «задумывается»). 

— Истесенъиз шимди кесинъиз башымны, исте- 
сенъиз — сонъ! Чюнки таштан алтын япмагъа ич бир 
тылсымджынынъ кучю етмез. Пек къыйын бу месе- 
ле, хан азретлерим!.. Лякин бир чаре булып, чокъ 
алтын тапмакъ мумкюн, — дей. — Эгер меним айт- 
къанымдан чыкъмай, эр бир шартымны эда этсенъиз, 
сонъ бир шей чыкъар, беллейим. Корюльмеген, сай- 
ылмагъан алтын хазинесининъ саиби олурсынъыз. 
Ондан узьре, сонъы фелякет олмакъ мумкюн. 

— Айткъан шартларынъны япарым!.. Дюньядан 
учь талакь олайым, эгер де япмасам! - деп хан 
емин эте. — Учь талакь олайым! —деп текрарлай. 

Аслан хан сезь берген сонъ, Кямильнен арабагьа 
отурып кетелер. Секиз кунь ёл юрелер. Докъузынджы 
куню Керич къырына келип чыкъалар. Кямиль араба- 
дан тюшип, хан огюнде баш эге де: 

— О яна джаяв кетермиз, — дей. Колетке осип 
башлагъачы, къыргъа котерилелер. Балабан бир 
кьаянынь огюне келип токьтайлар. Тылсымджы 
тылсым дуваларыны окъуп башлай. Секиз дува окъ- 
ый, докъузынджы дувасында къаядан балабан бир 
таш оюлып тюше де ер асты къасабасынынь агь- 
зыны ача. Таш къобанынъ ичине тыгьырып кете. 
Сувукъ ай зиясы къобаны ярыкъландыра. Къоба- 
нынъ ичи куньдюз киби ярыкъ ола. 

Аслан хан къобанынъ ичине кире, онда чыплакъ 
адамларнынъ эчки киби ойнакълап юргенлерини, ди- 
варларгьа тырмашкъанларыны коре. Ич кимнен лаф 
этмей, эппейи ёл алгъан сонъ, къобанынъ тёрюнде 
бир демир къапыгъа раст келе. Кямиль: 

- Кельдик, - деп ханны токътата да, - къапы 
ачылгьан сонъ кьобанынъ тёрюнде дюнья гузели пе- 

рий къызны корерсинъ. Къызгъа асыл къарама“. 
Онынъ янындаки копек устюнъе атылгъанда, эки 
кьолуньнен богъазына япышып, оны богъарсыньъ. Ана 
ондан сонъ къыз санъа табий олур. Озюнъ исе къо- 
бадаки алтын хазинесининъ сайиби олурсынъ. Шим- 
диги меним айткъанларымны артымдан текрарла, - 
дей тылсымджы. 

– Ачыл-ачыл ачылташ, алдынъа кельдим эгип баш! 

Хан бу сёзлерни текрарлагъанынен, огюнде де- 
мир къапы ачыла ве хан башкъа дюньягъа кирип 
кете. Къобанынъ диварлары тюрлю ренкли асыл 
ташларнен къурулгъанлар, парылдайлар. Кумюш 
тёпеси сувукъ сема киби терен олып корюне. Огюн- 
де балабан, ялпакъ таштан ясалгъан сет, онынъ 
янында исе кербар къумачынен янгъан даа бир къая. 
Онынъ шавлеси козьлерни къамаштыра. Хан ая- 
гъынынъ тюбине бакъса, алтын токъатлар устюнде 
тура. Токъатлар сув киби шувулдай, этрафкъа зия 
сачалар. Бир къач адым юргенинен, кербар къая 
ташнен ве сет арасында балабан бир къара копек- 
нинъ ырылдап тургъаныны коре. Сувукъ атеш ара- 
сында къалгъан Аслан хан, копек улып башлагъа- 
нынен сескене, сет устюндеки къадифе миндерге 
янтайгъан перий къызгъа бакъа. Тылсымджынынъ: 
«Къызгъа къарама!» - деген сёзлерини эсинде тут- 
са да, къыздан козюни айырып оламай. Копекни 
де унута. Тылсымлангъан киби къызгъа бакъып тура 
бере. Шу ань онъа эльмазлар да нурыны джоялар. 
Алтын токъатлар денъиз олып корюнелер. Къаршы- 
сында бойле перий къыз тургъанда, онъа бутюн 
джианныньъ хазинеси ич бир шей олып корюне. Хан 
къызнынъ сесин биле эшитмей. Юрегининъ эр бир 


ы Къарама - бакъма (русч. «не смотри»). 

тели назик йырларнен йырлай. Шу вакъыт къыз хан- 
нынь алыны коре, копекке: 

— Сус! - дей. 

— Тез ол! Копекни богь да, кьызнынъ намусыны 
япкъан япракьны тартып ал, сонъ джиан хазинеси 
сенинъки олур! — деген ғылсымджыныньъ сеси хан- 
нынъ къулагъына узакътан кельген киби урула. Ля- 
кин хан къулагъы алтында вызылдагъан сонань“ 
къувгъан киби бу сесни къувып ташлай. Къызнынъ 
къарарсыз гузеллиги оны тамамы иле арбьп““ таш - 
лагъан эди. О тургъан еринде къыбырдаялмай къал- 
гьан эди. Шу вакъытта перий къыз миндеринден 
къалкъып, хан тарафкъа юре. 

— Аслан хан меним намусыма токъунмаз! Мени 
масхара этип, озь хатрасыны къарартмаз. Аслан 
хан батыр киши! Чюнки мында тек батыр киши келе 
билир. Эм шимди онъа зенгинликнинъ Эмиети къал- 
мады! Аслан хан мени корьгенинен, алтындан зия- 
де севди. Эндиги о менсиз яшаялмаз! О эндиги 
менимки! Эм меннен де эбедий къалыр!.. — дер- 
кен, перий къызнынъ дудакълары хан тарафкъа уза- 
налар, – экиси опишкен ань ава титрей. Алтын йыл- 
дызчыкълар киби учкъунлар демир къапы артында 
къалгъан тылсымджыны Керич къырынынъ къоба- 
сындан алып чыкъалар да Эски Къырым базарына 
кетирип ташлайлар. Коктен энген Кямильны корь- 
ген халкъ, оны сарып ала. Тылсымджы Кямильнинъ 
мерафетине ич ким тааджипленмей. Бир-бирини 
болип, онъа хабер айтмагъа башлайлар. 

— Эшиттинъми? Бизим Аслан хан джоюлгъан!.. 


---- и 

ж 

„Сона - энъ титис мал чибини (русч. «овод»). 
Арбып — айрегтс кьалдырып (русч. «иоразив»). 

- Языкълар олсун, Аслан хан акъыллы хан эди... 

- Башкъасы даа недай олур?! 

- Языкьсынманъыз, джемаат, ~ дей буларны 
эшиткен Кямиль тылсымджы. - Аслан хан арагъа- 
нындан зиядесини булды. Оны ачкозьлик гъайып 
этти. Севгисини сонъ дакъкъачы неге сарф эте- 
джегини бильмеди. Бири ольмей, бири тирильмей, 
дегенлер. Тахты бош къалмаз: къалгъай-султан 
онынъ ерине отурыр. 

Шай этип, Аслан хан байлыгъына къанаат эт- 
мей, алтын хазинесини тапа. Лякин тылсымджыгъа 
берген ант-еминини унутып, къызнынъ гузеллиги- 
не урулып, сёзден чыкъып, гъайып ола, демек, дю- 
ньядан «учь талакъ» ола. 

Сёз – тюкюрчик дегиль. Аслы йигит сёзюни 
тюкюрчик киби бош ерге тюкюрмез. Тюкюрсе де 
бир даа къайтарып яламаз. Аксине - йигит де- 
гильдир! – деп акъсакъал омюринде сонъгъы ма- 
салыны битирди. 

– Сагъ ол, Бекмамбет акъам! Масалынъызнынъ 
буюк насиаты бар! – дедилер топлангъанлар. 


Е ДИ Ср БИР агаи 
О“ АКЪШАМ „+= 


------- м- 


1940 сенесининъ кечь кузюнде, токътамай ягъ- 
гьан ягъм урлар куню Бекмамбет деде къалтырап- 
тоньып башлады. Къой юнинден тикильген ергьан- 
нен джапынып”, текяран ысынайым** деп юкъугъа 
кетти... 

Аллах рахметлер эйлесин! Юмгъан козьлерини 
эбедий юмып, башкъа даа ачмады. Бу – джемаат 
ичюн буюк гъайып олды. Оны пек буюк иззетнен 
АНА топракъкъа дефн эттилер. Мерасимге атта 
янаша койлернинь де къартлары кельдилер. 

Кетти бизден акъсакъал! Халкъ онынъсыз оксюз 
киби олып къалды. Эписи бильгенлерини айтып би- 
тирдими экен адамларгъа, аджеба? Ким билир 
буны? Я битирмеген олса?.. Мына шай этип гъа- 
йып ола фиятсыз халкъ яратыджылыгъы! Бекмам- 
бет деденинь кечингени эки къат аджыныкълы эди. 

Бекмамбет акъсакъалдан сонь энъ белли ма- 
салджы оларакъ белли масалджы-эртеджи Пет-Ис- 
лям акъсакъал къалды. О да озюнинъ омюрининъ 
сонъу келеяткъаныны дуйып, Муртазаны къышкъы 
татиль вакъытында озюнинъ эвине мусафирликке 
чагъырды. Бу – 1941 сенесининъ январь татили эди. 
Муртаза баш ёл боюндаки Фонтан къасабасында, 
Пет-Ислям деденинь эвинде бутюн татили дева- 
мында яшап, онынъ айткъан бутюн масал-эртеле- 


рин язып алды. 


+ 
„Джапынып - япынып, кийинип. устюне ташлап. 
Текяран ысынайым - азачыкъ къызынайым ( русч. 


« 
“огреюсь немного»). 

Дженк йыллары Пет-Ислям деде де кечинди. 
Муртаза исе дженкке алынды. Онынь эвде кьал- 
гьан кьара мешин кьаплы дефтериндеки кьоляз- 
малар, халкьымызны сюргюн эткенде эвде кьалып, 
гьайып олды... 

Дженкли кьыш акьшамларынынь биринде, Мур- 
тазанынь анасы — Фатьме апте балачыкьларыны 
эглендирмек ичюн, оларны башына топлап озюнинь 
бильген, тап анасындан эшиткен, масалыны айтып 
берди. 

- Динъленъиз, балалар, бу масалны мен анам- 
дан, Бандырма шеэринде яшагьанымызда Эшиткен 
эдим. Мен о вакьытта секиз яшында эдим. Бир йыл 
кечер-кечмез анам Тюркиеде вефат эткен сонь, 1913 
сенеси Абкьадыр эмджемнен Керичке кьайтып кель- 
дик. Биз - кьардашларымызнен Тюркиеде догьсакь 
та, Къырымгъа келип Ватангьа къавуштыкъ. Ватан- 
дан да къыйметли шей ёкъ экен дюньяда! 


БОСТОРГЪАИ 


Дешт-и Къыпчакь къулан чёллеринде язнынъ 
къайнагъан маали-чилле. Кунеш амансыз къызды- 
ра. Башынъны сокъмагьа бир талда тапмайсынъ. 
Энди пишкен алтын богьдай сары дерья киби дал- 
гьалана. Ана-мына оракъ башланаджакъ. Этраф- 
таки берекет халкъны къувандыргъан вакъытта, 
къыпчакъ илининъ сынъырсыз отлакъларында да 
къой сюрюлери, джылкъылары джайрап отлайлар. 
Къойларнынъ огюнде къарт одаман къавалыны ча- 
лып, сюрюни артындан уюртип кете. Аювдай-аюв- 
дай борибасар копеклер сюрюнинъ этрафында ай- 
лянып, артта къалгъан къойларны айдайлар ве 

джав-къашкъырлардан къорчалайлар. Шу вакьыт- 
та коктен энген бир босторгьай, кунешнинь 
сыджагъындан кьачып, тегенекнинь тюбюндеки 
салкъынгъа яшынып, несилине юва ясай. Чюнки 
инсан олсун, къуш олсун - келеджек несильни 
къайгъыра. Ана, бизим босторгьай да чёкючинен 
ерни къаза, панджаларынен тырмалай. Къазыл- 
гъан юваны кокюсинен ольчеп къарай, сонъра даа 
терендже ве кенъдже къазып башлай. Шу ань ер 
джымраны шытырдай. Босторгъай бирден элес- 
лене, динъленип бакъа: къаякътандыр къоркъунч- 
лы, телюкели бир сес янъгъырай. Босторгъай, 
къоркъкъанындан даа да теренджеге кирмеге ис- 
тей, зияде ашыгъа, аякъларыны ерге пек къатты 
баса. Амма шу ань онынъ аягъына «гъарч!» этти- 
рип бир хайырсыз тегенек кире. «Къан чыкъты - 
джан чыкъты!» дегенлери догъру экен: босторгъай 
пек ачувлана. Юва япаджагъыны да унута. Атта 
тегенек агърысындан агълай. Не япаджагъыны 
бильмеден, къанатларыны керип кок юзюне коте- 
риле. Юксектен бакъып ерде бир чаре арай. О ян 
- бу янгъа бакъа да къой къошынынъ янындаки юрт 
алдында, къорай къучакълап юрткъа кирген бир 
къартанайны коре. Босторгъай коктен энип, юрт 
босагъасына къонгъанда, къартанай отьмек пишир- 
мек ичюн тандырда къорай туташтыра экен. Къо- 
рай кьабарып, ялбырап* яна. Босагъагъа къонгъан 
босторгъай, селям да бермей къартанайгъа мера- 
мыны сейлей: 

— Аягьыма тегенек кирди, джанчыгъымны пек къый- 
най. Тегенегимни чыкъарчы, къартанай, лякин тез ол! 
Юрегим пек ойнай, даяналмайым! — дей. 


№ 
Ялбыран - титрси. къалтырап. 

~ Чыгьарсам чыгъарайым, босторгьай, амма сыра 
да бильмек керек. Учып кельдинъ, босагьама кьон- 
дынь, селям бермеге исе унуттынъ, - дей къартий. 

- Селям-келямны сонь беририм! Ал иненъни де, 
тегенегимни тез чыкъар! Агьрысына даяналмайым! 
— деп эмир эте босторгьай. Онда не кьатыр, не къо- 
тыр бар эди. Буюклерге урьмет этмекни де унуткъан. 
Я асыл бильмей экен. Къартанайнынъ джаны агъы- 
рып, юректен азапланса да: 

— Бер хынзыр аягьынъны! — деп, серт-серт эмир 
эте. Инеликтен инесини алып, босторгъайнынъ 
аягъындан тегенегини чыкъара да, «даа биревнинъ 
аягъына кирмесин» деп, откъа ташлай. Бостор- 
гъайны ерге къоя, турып къолларыны юва. Янъы 
пишкен къалакъайларнынъ биринден къопарып, 
ашап башлай. Босторгъай исе бирден ачувланып: 

— Эй, къартанай, не яптынъ сен? Тегенегимни 
тапып бер! — деп джекире. — Отьмегинъни пи- 
ширмеге чельде къорай етмейми? Тек топламакъ- 
ны биль! Меним тегенегимнен отьмегинъни пи- 
ширеджек оласынъмы? 

— Вай, Босторгьай, сав бол демей, бу не сенинъ 
эткенинь? Бар, эдепсиз, ёкь ол! Энь ийгиси, козь 
огюнден джойыл, корьмесин козюм! - дей кьарта- 
най. Босторгьай исе пичимине“ таянып, перишан- 
лыкьнен: 

- Эгер де тегенегимни бермесень, билесиньми 
не япарым? Тегенек ичюн отьмегиньни алырым! - 
дей де энди пишкен къалакъайнынъ бирисине япы- 
ша. Авагьа котерилип, учып кете. Кьартанай, чал 
башынен вайвалап, босагьада къала. Бу олгьан 
ишке тааджипленип, козьлерине инанмай. Козь- 


ж 
Пичиминс таянып - эки белине эки элини тиреп (русч. 
«подбоченившись»). 

яшынен тандырны сувара. Отьмегине языкьсынып 
дегиль, - бойле иблиснинъ дюньягьа кельгенине 
языкьсына къартанай. 

Кок юзюне котерильген босторгьай, отлакьта 
джайрап юрген кьой сюрюсини коре. Чобанлар, чек- 
менлерини тешеп, кьыр башында отуралар, отьмек- 
сиз пенирнен сют ичелер. Шу ань босторгьай чо- 


банлар янына келе. 
— Эй, чобанлар! Отьмексиз сют ичменъиз. Мына 


сизге бир къалакъай, болип ашаныыз, - дей бос- 


торгьай чобанларгьа. 

— Сав бол, босторгьай, сав бол! - деп кьувана- 
лар чобанлар. Кьалакьайны алып, ольчеп бичелер. 
Болюшип, отьмекнен сют ичелер. Коктен энген 
муджизеге шашып-шашып кьалалар. Тазе кьала- 
кьайны ичтианен ашап тойгьан сонь, кьойларыны 
сувгьа айдайджакь олып тедарикленгенде, бостор- 
гьай кьайтып келе де, апансыздан: 

- Кьайда меним отьмегим? Къайда къалакъай? 


— деп джекире. 
— Сав бол, босторгъай, ашадыкъ, - деп джевап- 


ланалар чобанлар. 

~ Ашагьан олсанъыз пек яхшы! Ерине къой бе- 
ринъиз, - деп талап эте босторгъай. 

- Кьойлар бизимки дегиль, байнынъ къойлары. 

— Бай-май аньламайым. Бермесенъиз озюм алы- 
рым! - дей босторгьай. 

- Этме, джаным, эйлеме!.. - дей кьарт одаман 
ялварып. — Биз сенден отьмек тилемедик, озюнъ 
кетирип бердинъ. Эндиги къой сорайсынъ. Насыл 
чыбын тишледи сени? — деп огютлейджек ола о, 
амма босторгъай къарт одаманнынъ лафларына асыл 
кьулакь асмай. Аксине, одаманнынь устюне атыла. 

— Сус! Шимди кьолуньдаки ыргъакъынъны ашар- 

сынъ! — деп бир чалбаш къойнынъ джелькесине 
панджасыны саплай, къарт одаман алай-былай де- 
гендже къойны чалдырып ала да, чобанларны 60- 
тен ерде джоремеге кьалдырып, кокке авелеп, учып 
кете. Къарт одаман къолларыны джайып: 

— Дешт-и Къыпчакъ чёллерине бу мусибет къай- 
дан кельди, аджеба? Отьмексиз сют ичсек биле яшай 
эдик муаббет, - деп ыргьакъына таяна. Не япа- 
джагьыны бильмеден агьлай. Озюнинъ къуветсиз- 
лигини дуйып, босторгьайнынъ артындан юмругъы- 
ны саллагьандже къала. Чаларгьан башыны эгип: 

Ай, арайман-арайман, 

чёльде питкен кьорайман”, 
Кельген-кеткен ёлджудан, 
мен яремни сорайман. 
Ярем анда, мен мында, 
омюрбилля чобанман, 
Дедем чобан, бабам чобан, 
шай кечинген ногьайман! 
- деп онкур-онкур““ агълай къарт одаман. Лякин 
онынь козьяшлары онъа ярдым этмейлер... 

Босторгъай къойнен кокте учып кеткенде, бир 
къыз тойуны корип къала. Той сабысынынъ тув- 
гьан-урувы, сой-сопысы, тойны яраштырып той- 
гьа кельгенлер. Фукьаренинь тойы ур-патласын 
кете: даре чала, давулы ёкъ; кемане чала, зурна- 
сы ёкъ. Къазан-къазан сув аскъан, соймагъа бир 
согъымы ёкъ. Ёкъкъа джюйрюк*** етмез, дейлер. 
Балабан бир копекни туткъанлар да сояджакъ олып 


* Питкен къорайман - чёльдс оськсн тикенли от. 

ШЫ Онкур-онкур - аянсыз (русч. «безысходно»). 

*** Джюйрюк - фукъареликнинъ чарссини тапмакъ кучь 
манасында. 

туралар. Буны корьген арсыз босторгьай: «Бер 
Алла!» -- деп тавлана да копекни сояджакь олып 
тургъанларнынъ янына келип къона. 

— Сойманъыз факъырны, йиберинъиз, къарал- 
тыны къорусын. Эйиси мынавы чалбаш къойны 
алынъыз. Сойынъыз да лезетли ашларнен муса- 
фирлерни къувандырынъыз, — деп, кьойны къо- 
накъбайгъа бере. 

— Сав бол, босторгьай, сав бол! — деп ана-баба 
кьуваналар. Той агьасы кьонакьбай да: 

— Сав бол, босторгьай! — деп алгьышлай. Яш 
келиннинь юзю куле, онынь тегерек бет сымасы, 
дерсинъ, айнынъ он дёртю! 

Кьой союла, сыдырыла, кьазан-кьазан аш пи- 
шип, орталыкькъа кьоюла. Мусафирлер ичтианен 
ашап тоялар. Чалгьы чала, той гюрюльдей, халкь 
тавлана, эр кес шеньлене, ойнай, куле. Адамлар, 
бойле муаббет-татув кечкен тойны чокьтан корь- 
меген эдик, дейлер. Шундай этип лезетли пишкен 
къой этинден къавурмаларнынъ дамы мусафирлер- 
нинъ агъзында къала. Ниает, келин-киев де агъыр 
ава-къайтармагъа чыкъалар. Кой къызлары хораз 
теллеп“, келинни озгъармагъа азырланалар. Келин- 
нинъ белини, киевнинъ бахшышы, бир ибриш ку- 
мюш къушакъ яраштыра. Сагълыкълашмакъ ичюн 
ана-бабасыны козюнен араштыра. 

Могедек арабагъа минип, тамам энди джоней- 
джекте, босторгъай келип чыкъа. Арабаны тарс 
токътатып, атларнынъ башына япыша да: 

- Тез борджуныызны тёленъиз! - дей. Той са- 
бысы, шашкьанындан, агьламсырап сёйлене: 


ж вв иа ыша г-нан 
Хораз теллеп - кьыз тойынынь сонъуна донатылгъан хораз. 

— Меним борджум ёкъ! Буны бай эфендим де 
тасдыкълай биле! — дегенде, чел торгьайы кене пи- 
чимине таяна да кейфленип кулюмсирей. 

- Эй, кьартбаба, чокь башымны кутьме! — деп 
джекире сонъра. - Кетир меним чалбаш къойымны! 
- деп юмругъыны саллай. 

- Вай, босторгьай, къойынъны тойыма «сой!» деп 
багьышладынъ да! Къазан-къазан аш пиширип, сой- 
сопынһа ашат дединь де! 

— Сенинъ тойынъ, меним не ишим?! Къойым ери- 
не кьой бер! Къой бермесенъиз, яш келинни алы- 
рым! - дей босторгьай хоразланып. 

— Зтме, джаным, зйлеме, босторгьай! - деген- 
дже, босторгьай келинни алып, кок юзюне котери- 
ле. Яш йигитлер босторгьайнынъ артындан чапа- 
лар. Лякин болдурып-талып бош къолларынен къай- 
талар. Ана-баба кьучакьлашып агьлайлар. Гюрюль- 
деген той дюгюни исе бир матемге чевириле. Эв- 
ляднынь бахытсызлыгыына янгьан ана агьлап-агь- 
лап такьмакьлай: 

Чыбатылды фукъаренинъ сарыгъы, 
Къайда джаным, кьайда козюм ярыгьы? 
Къайдан кельди башымызгъа бу зевал? 
Чёлюмизде ич олмагъан бойле ал! 


Ташкъа-тавгъа абынайым”, 

Эвде насыл къалайым? 

Козьбебегим — къызчыгъымны 

Энди къайдан алайым?! 
- деп марамасынен козьлерини сюрте. Агъа-къар- 
даш исе силяланалар, босторгьайнен курешке ат- 
ланалар. Бу курешке ярдым этмекчюн чокъ аза- 


* Абънмакъ - урулмакъ (русч. «удариться. биться»). 

матлар да бирлешелер. Лякин зулумджы чокьтан 
узакъларгъа джайгъан экен. Амма шусыны да айт- 
макь керек ки, акькъы не керек, босторгьай келин- 
ге кьыл биле тийсетип акьаретлемеген экен. 

Азаматлар чёльни антар-тентер этип, койлери- 
не кьайтып келелер. Зулумджыны табалмайлар, шу- 
нынъ ичюн де куреш те олмай, ботен ерде къан да 
тегюльмей. 

Айлар кече. Босторгъай коклерде уча-уча безе. 
Болдургьан-талгьан алда, ял алайым деп, гурь те- 
рекли тав четине келе. Юксек къарт зменнинъ да- 
лына къона. Ашагьы бакъса, эменнинъ талдасында 
тургъан бир азаматны коре. Коре де юреги сыкъы- 
ла. Азаматнынъ башы тобен, юзю солукъ, ичи дер- 
тли. Сазын талгьындан-талгьын чалып, меджнун 
киби агьлай: 

Сенсиз куним кунь тувыл*, 
Сенсиз джаным джан тувыл, 
Меним ичюн бахчада 
Ачкъан гуллер гуль тувыл. 


Сенчюн чёльни къандырып, 
Сазагъанлап ягарым. 
Юректе от яндырып, 
Сени илле табарым! 


Меджнунлыкъкъа янмайым, 
Зулум къайдан догъула? 
Ничюн инсан оньмайып 
Козьяшына богъула?! 


Азаматларнынъ бойле агьлагьаныны ич корьме- 
ген босторгьай йигитни пек аджый. Агьлав онъа пек 
тесир эте. Озюнинь эткен мерафетин козь огюнден 
--ю эте. Озюнинъ эткен мерафети 


257 
Увыл ~ дегиль. 

кечире. Сонгьы пешман — башкъа душман десе- 
лер де бинъ бир пешман ола. Ашыкькьа юрегини 
изар” этип: 

Йигитке джылав джарашмаз, 

Кель яренъни берейим. 

Къавушкъан сонъ къуванч аз, 

Бахтынъызны корейим! 


Агьлап шишкен козюнъни, 
Кель, джигитим, обейим. 
Айт, динълейим сезинъни, 
Исте, акъкъннъ телейим! 
- дей де абдырап-шашып кьалгьан азаматнынъ къу- 
чагьына яресини ташлай. Алгьыш-малгьыш беклеп 
отурмадан, «фыр-р» эте де уча кете. Бахыт агъла- 
вы олса да, азизлернинъ козьяшларыны корьмеге 
истемей босторгьай. Кок юзюне котерилип, бир 
нокьтагьа багьланып аля бу кунь чынълап-джыр- 
лай, тевбе такьмагьыны айта: 
Тегенек берип отьмек алдым, 
тъякъън-тикъ, 
Къартанайны хорладьм, 
тыйкъын-тикь, 
Отьмек берип кьоюн алдым, 
тыйкъын-тикъ, 
Одаманны зорладым, олды яныкь! 


Къоюнны берип, келин алдым, 
тыйкьын-тикъь, 
Зулумлыкьны косьтердим, 
тыйкъын-тикъь, 


Меджнунны сонъра къавуштырдым, 
тъйкъън-тикъ, 


А - 
Изар этип - айтып, анълатып (русч. «выразить»). 

Юрегини остюрдим, янды ярыкъ! 


Эндиги бильдим, дар дюньяда, 
тъйкъън-тикъ, 


Адалетчюн, акъикъатчюн 


Сачылгьан гуль солмайджакь, 
кьавушты ашыкъ! 


- шай этип, яз чиллесинде, айдын кок юзюнде бос- 

торгьай эр кунь джырлай-чырылдай. Кьушларны пек 
севген киши къушларнынъ йырыны анълай экен, 
дейлер. Догърумы, ёкъмы, ким биле?! 

- Сиз, балалар, кьушларны севсенъиз, бельким, 
сиз де аньларсыз, - дей Фатьма апте икяесининь 
сонъунда. – Эки асрет - къызнен йигит асыл бир- 
бирине къавушкъанларына инанып оламайлар. Аля 
бу кунь бахытларына шадланып яшайлар. Чюнки 
олар бир-бирини пек севелер. 

Бираз сюкюнеттен сонь Фатьма апте: 

- Энди, балалар, кеч олды, ятайыкъ, - дегенде, 
балалар: 

- Анам, ярын башкьасыны айтарсыньмы? – деп 
сорадылар. 

- Ярынны ярын олгъанда корермиз, – деди 
Фатьма апте, лякин Муртазагъа анасынынъ маса- 
лыны бир даа эшитмеге къысмет этмеди... 


Окъугъанлар сагъ олсунлар! Йыллар кечип, ба- 
лалыкъ хатыраларымдан файдаланып, Менълядие- 
ва Фатьме анамнынъ масалыны янъыдан джанлан- 
дырып, сизлерге теслим эттим. 

«Масал — масал» дейлер, амма, 
Масал халкънынъ акъылы. 
Адалетчюн курешинъиз — 
Олмасын халкъ пакъыллы! 


Анам айткъан масалны 
Язам сизни урьметлеп. 
Масал севген торунларны, 
Джан-юректен эйбетлеп. 


Субхи Вапиев 

